Usul undi tidak percaya terhadap PM Pakistan dihalang, pilihan raya baharu bakal diadakan

NEW DELHI, 3 April- Timbalan Speaker Dewan Negara Pakistan hari ini tidak meluluskan usul undi tidak percaya terhadap kerajaan Perdana Menteri Imran Khan dibahaskan dan menyifatkan ia konspirasi asing untuk menjatuhkan kerajaan.Keputusan itu dibuat ketika Ahli Parlimen bersidang untuk mengundi usul bagi menggulingkan kerajaan diterajui parti Tehreek-e-Insaf (PTI).Ketika mempengerusikan sesi itu, Qasim Khan Suri menolak usul berkenaan sambil menyifatkan ia menyalahi undang-undang, bertentangan dengan Perkara Lima Perlembagaan yang mewajibkan setiap rakyat taat setia kepada negara.Suri bersetuju dengan bantahan yang dikemukakan Menteri Penerangan, Fawad Chaudhry mengenai usul itu atas alasan ia merupakan pakatan asing bagi menjatuhkan Pakistan.Fawad berkata ia adalah "operasi untuk menukar rejim oleh kerajaan asing".Suri mempengerusikan sidang itu selepas pakatan pembangkang sebelum ini memfailkan usul undi tidak percaya terhadap Speaker Asad Qaiser.Pihak pembangkang memerlukan sekurang-kurangnya 172 undi dari 342 anggota dewan untuk menjatuhkan Imran yang mula berkuasa pada 2018.Imran sebelum ini berulang kali mendakwa pembangkang bertindak atas arahan pihak luar yang mahu menghalang Pakistan melaksanakan dasar luar yang bebas.

Dalam ucapan di televisyen selepas keputusan timbalan speaker itu, Imran berkata beliau telah mengesyorkan kepada Presiden Arif Alvi untuk membubarkan Kabinet dan mengadakan pilihan raya baharu.Fawad berkata Kabinet telah dibubarkan dan perdana menteri akan terus melaksanakan tugasnya di bawah Perkara 224 Perlembagaan.Perkembangan terbaharu itu menandakan satu lagi pusingan konfrontasi antara Imran dan pembangkang yang berikrar mencabar keputusan timbalan speaker di Mahkamah Agung.Pemimpin Parti Rakyat Pakistan (PPP), Bilawal Bhutto Zardari berkata pembangkang tidak akan berganjak dari Dewan Parlimen.


WHO gantung bekalan Covaxin

GENEVA, 3 April- Pertubuhan Kesihatan Sedunia (WHO) menggantung bekalan vaksin COVID-19, Covaxin, yang dihasilkan oleh syarikat India, Bharat Biotech, untuk Pertubuhan Bangsa-Bangsa Bersatu (PBB).Langkah itu bagi membolehkan pengilang menaik taraf kemudahan dan menangani kekurangan yang dikesan ketika pemeriksaan dilakukan.WHO meminta negara-negara yang sudah menerima vaksin berkenaan supaya mengambil tindakan sewajarnya namun tidak menyatakan dengan jelas apakah langkah-langkah berkenaan.Menurut WHO, vaksin itu berkesan dan tiada kebimbangan keselamatan wujud tetapi penggantungan pengeluaran untuk eksport akan mengakibatkan gangguan pada bekalan Covaxin.Penggantungan itu sebagai tindak balas terhadap hasil pemeriksaan penyenaraian penggunaan kecemasan (EUL) WHO yang dijalankan dari 14 hingga 22 Mac lalu.Pembuat vaksin sudah menyatakan komitmennya untuk menggantung pengeluaran Covaxin untuk dieksport.Bagaimanapun, Bharat Biotech gagal dihubungi untuk memberikan sebarang penjelasan mengenai perkara itu.Jumaat lalu, pengeluar vaksin itu menyatakan ia memperlahankan pengeluaran Covaxin kerana permintaan merosot bersama dengan kemerosotan jangkitan dan perlindungan vaksinasi yang lebih luas.WHO berkata, syarikat itu komited untuk menangani kekurangan GMP dan sedang membangunkan pelan tindakan pembetulan dan pencegahan untuk diserahkan kepada Ketua Pengawal Ubat-Ubatan India (DCGI) dan WHO.-REUTERS


Han dicalonkan Perdana Menteri baharu Korea Selatan

SEOUL, 3 April- Bakal Presiden Korea Selatan Yoon Suk Yeol mencalonkan bekas Perdana Menteri Han Duck Soo sebagai perdana menteri pertama untuk kerajaan yang akan diterajuinya. Han, calon pertama yang disenaraikan ke dalam barisan Kabinetnya yang akan diumumkan pada 10 Mei, lapor Yonhap."Saya percaya Han Duck Soo merupakan individu yang sesuai untuk mengawasi dan menyelaraskan Kabinet serta menjalankan hal ehwal negeri berdasarkan pengalaman luasnya dalam kedua-dua sektor swasta dan kerajaan," kata Yoon pada sidang media.Beliau berkata, kerajaan baharu perlu mewujudkan asas bagi ekonomi untuk bangkit semula menghadapi persekitaran dalaman dan luaran selain bersedia menghadapi era yang menggabungkan ekonomi dengan keselamatan.Sementara itu, Han yang turut serta dalam sidang media berkenaan berkata ia satu penghormatan buat dirinya untuk menyandang jawatan kedua penting ketika ekonomi dan geopolitik dalam keadaan goyah. "Dari satu sudut ia satu penghormatan, tetapi saya juga merasakan ia satu tanggungjawab yang sangat berat dan besar," katanya.

Beliau menggariskan empat bidang yang akan menjadi tumpuan utamanya: dasar luar untuk kepentingan negara dan pertahanan negarai; kesihatan fiskal; mengekalkan lebihan dalam imbangan pembayaran antarabangsa; dan memastikan tahap produktiviti negara yang tinggi.Han, 72, pernah memegang beberapa jawatan penting, termasuk menteri kewangan dan perdana menteri di bawah pentadbiran bekas Presiden Roh Moo Hyun. Selain itu beliau juga pernah menjadi duta ke Amerika Syarikat dan memainkan peranan utama dalam rundingan perjanjian perdagangan bebas.


Selepas 2 tahun , China catat kes COVID-19 tertinggi hari ini

CHINA, 3 April - China melaporkan 13,146 kes COVID-19 hari ini, iaitu tertinggi sejak kemuncak gelombang pertama, lebih dua tahun lalu.Peningkatan itu akibat varian Omicron yang menular ke lebih 12 wilayah.Menurut Suruhanjaya Kesihatan Kebangsaan, daripada jumlah kes baharu itu, 1,455 pesakit dikesan mempunyai gejala.

Manakala selebihnya kes tanpa gejala.Bagaimanapun, tiada kematian baharu dilaporkan.Di Shanghai, hampir kesemua 25 juta penduduknya berada bawah sekatan pergerakan bagi membendung penularan pandemik berkenaan. - AFP


Tentera sekutu kerajaan Yaman dan Houthi setuju laksana gencatan senjata

SANAA, 3 April- Tentera sekutu kerajaan Yaman dan pemberontak Houthi setuju melakukan gencatan senjata selama dua bulan.Ia julung kali diadakan sejak 2006 bagi menghormati kedatangan bulan Ramadan semalam.Keputusan tersebut mendapat perhatian pelbagai pihak termasuk Persatuan Bangsa-Bangsa Bersatu (PBB) yang berharap gencatan senjata itu dapat bertahan lama.Wakil khas PBB, Hans Grundberg berkata kedua-dua pihak bersetuju untuk mematuhi gencatan senjata selama dua bulan yang berkuat kuasa pada hari pertama Ramadan.Gencatan senjata selama dua bulan bermula meliputi semua operasi tentera darat, udara dan tentera laut harus dihentikan selain kedua-dua pihak juga bersetuju untuk bertemu dan membuka jalan di Taez dan bahagian lain."Gencatan senjata boleh diperbaharui dengan persetujuan kedua-dua pihak. Kejayaan inisiatif ini akan bergantung kepada komitmen berterusan pihak yang bertelagah untuk melaksanakan perjanjian gencatan senjata dengan langkah kemanusiaan yang disertakan."Saya juga berharap niat baik yang kita lihat dari semua pihak secara terbuka akan diterjemahkan kepada pengurangan jangka panjang retorik media yang menghasut dan ucapan kebencian," kata diplomat Sweden itu.

Menurut PBB, peperangan di Yaman mencetuskan krisis kemanusiaan terburuk di dunia berikutan pembunuhan ratusan ribu manusia secara langsung atau tidak langsung dan menyebabkan jutaan orang kehilangan tempat tinggal.Jurucakap tentera Houthi, Yahya Saree mengesahkan komitmen mereka untuk menghentikan operasi ketenteraan secara menyeluruh selagi pihak lain mematuhi perkara itu.Gencatan senjata sebelum ini tidak berkesan apabila ia dilanggar menjelang rundingan damai pada April 2016, begitu juga gencatan senjata lain pada tahun itu.Perjanjian 2018 untuk menghentikan permusuhan di sekitar Pelabuhan Hodeida yang dikuasai pemberontak sekali gus menyaksikan talian hayat bagi negara termiskin di dunia Arab itu, juga diabaikan.Kedua-dua pihak, Houthi dan Arab Saudi turut mengalu-alukan inisiatif terbaru itu yang meningkatkan diplomasi termasuk rundingan yang sedang berjalan yang ditolak oleh pemberontak di Riyadh.Di bawah perjanjian itu, semua operasi ketenteraan darat, udara dan laut di Yaman dan merentasi sempadannya akan dihentikan manakala 18 kapal minyak akan dibenarkan masuk ke Pelabuhan Hodeida dan dua penerbangan komersial seminggu boleh disambung semula masuk dan keluar dari Sanaa sebelum mempertimbangkan rundingan damai.- AFP


Rakyat Afghanistan jalani ibadah Ramadan dengan serba kedaifan

KABUL, 3 April- Rakyat Afghanistan menjalani hari pertama ibadah di bulan Ramadan dengan serba kedaifan dibawah penguasa baharu, Taliban.Menurut beberapa orang penduduk Kabul, ia pengalaman berbeza jika dibandingkan tahun-tahun sebelumnya.Menurutnya Ahmadullah, tahun ini bulan suci Islam ini disambut dengan krisis ekonomi yang meruncing dengan lebih separuh daripada 38 juta penduduk sedang lapar dan kebuluran."Malangnya harga makanan terlalu mahal. Contohnya, semalam sebiji telur berharga 6 Afghani tetapi hari ini sudah meningkat kepada 10 Afghani. Malah, harga sebiji telur telah meningkat sebanyak 4 Afghani dalam masa 24 jam. Begitu juga dengan satu beg tepung, harga meningkat daripada 2,150 Afghani kepada 2,500 Afghani."Sebagai seorang penjaga kedai, saya tertanya-tanya adakah ahli perniagaan atau kerajaan yang menjadi punca utamanya," kata Ahmadullah kepada AFP.

Krisis kemanusiaan semakin meruncing lebih-lebih lagi apabila dana negara dibekukan serta tiada pengiktirafan terhadap Taliban yang merampas kuasa tahun lalu."Dunia mesti mengiktiraf Taliban terlebih dahulu. Rakyat benar-benar marah dan jika keadaan berterusan seperti ini, kita mungkin berhadapan krisis kemanusiaa," kata Shahabuddin meluahkan perasaannya ketika ditemu bual media. -AFP


Jurugambar Ukraine terbunuh ditembak tentera Rusia

(Maksim Levin terbunuh ketika membuat liputan pencerobohan Rusia ke atas Ukraine/REUTERS)

LVIV, 3 April - Maksim Levin, seorang jurugambar dan juruvideo untuk laman web berita Ukraine dan merupakan penyumbang berita kepada Reuters terbunuh ketika membuat liputan mengenai pencerobohan Rusia ke atas Ukraine.

Levin meninggalkan isteri dan empat orang anak.Mayatnya ditemui di sebuah kampung di utara ibu kota Ukraine Kiev pada 1 April, menurut laman web berita LB.ua yang juga media Levin berkhidmat.Levin yang dilahirkan pada tahun 1981, adalah pembuat filem dokumentari yang banyak menyumbang kepada liputan berita Reuters di negara itu sejak 2013.

Ketika kejadian beliau sedang membuat liputan di kampung Huta Mezhyhirska dan difahamkan terdapat tembakan hebat di kawasan tersebut.Pejabat pendakwa raya di Ukraine berkata Levin 'dibunuh oleh anggota tentera Rusia dengan dua das tembakan dari senjata kecil'. Ini bagaimanapun tidak dapat disahkan secara bebas.Editor pengurusan global Reuters untuk visual, John Pullman berkata mereka sedih mendengar kematian Maksim Levin."Levin telah memberikan gambar dan video menarik dari Ukraine kepada Reuters sejak 2013. Kematiannya satu kehilangan besar kepada dunia kewartawanan. "Fikiran kami bersama keluarganya pada masa yang sukar ini," katanya.-REUTERS


Kerajaan Thailand, BRN sepakat inisiatif 40 hari tanpa keganasan

BANGKOK, 2 April- Perbincangan terbaharu antara Kerajaan Thailand dan kumpulan bersenjata paling berpengaruh di selatan Thailand, Barisan Revolusi Nasional (BRN) mencapai “kemajuan memberangsangkan” apabila kedua-dua pihak sepakat menghentikan keganasan sempena Ramadan.Kesepakatan itu dicapai dalam mesyuarat dialog keamanan pusingan keempat yang diadakan di Kuala Lumpur dari 31 Mac hingga 1 April, disertai panel Dialog Keamanan Wilayah Sempadan Selatan Thailand (PEDP) yang diterajui Jeneral Wanlop Rugsanaoh manakala delegasi BRN diketuai Anas Abdulrahman.PEDP dalam satu kenyataan memaklumkan bahawa kedua-dua pihak mencapai satu kesepakatan yang penting sekali gus akan mewujudkan keamanan berpanjangan di wilayah sempadan selatan Thailand.“Kedua-dua pihak saling bersetuju mengenai “Peaceful Ramadan Initiative” untuk mewujudkan persekitaran yang kondusif ketika Ramadan.“Inisiatif itu bertujuan memudahkan orang ramai melaksanakan ibadah mereka dengan selamat yang akan memupuk keyakinan masyarakat terhadap proses dialog damai yang inklusif,” menurut PEDP.Aktiviti di bawah inisiatif itu akan dilaksanakan secara timbal balik oleh setiap pihak mengikut Prinsip Umum Proses Dialog Keamanan."Diharap ia akan menjadi langkah penting ke arah keamanan mampan di wilayah sempadan selatan Thailand," menurut kenyataan itu.Bekas Ketua Polis Negara Tan Sri Rahim Mohd Noor bertindak sebagai fasilitator dan turut melibatkan beberapa pakar sebagai pemerhati.Sementara itu, menurut BRN kedua-dua pihak bersetuju untuk menghentikan keganasan sepanjang Ramadan bermula esok hingga 14 Mei (10 Syawal).

“Persetujuan ini adalah untuk melahirkan suasana aman dan sejahtera bagi komuti Pattani khususnya yang berada di lapangan dan sebagai proses mewujudkan keyakinan antara kedua-dua pihak dalam usaha mewujudkan perdamaian yang hakiki di Pattani,” menurut BRN. Dalam perkembangan lain, PEDP berkata kedua-dua pihak membincangkan kerangka kerja draf Kumpulan Kerja Bersama/Kumpulan Kajian Bersama yang akan ditubuhkan untuk menumpukan kepada tiga perkara substantif proses dialog damai iaitu: Pengurangan Keganasan, Perundingan Awam dan Penyelesaian Politik.Selain itu, PEDP dan BRN menyokong "Prinsip Umum Proses Dialog Keamanan" yang menggariskan perkara substantif yang akan dibincangkan kedua-dua pihak. Kedua-dua pihak juga akan mendukung proses dialog damai yang bermaruah dan inklusif di samping berusaha mencari penyelesaian politik. Sebelum ini, rundingan damai antara BRN dan Thailand diadakan di Kuala Lumpur pada Januari dan awal Mac 2020.Bagaimanapun, rundingan bersemuka terhenti selama hampir dua tahun berikutan pandemik COVID-19. Namun, kedua-dua pihak telah mengadakan tiga mesyuarat secara maya sepanjang tempoh itu.Mesyuarat rasmi dilihat memberi sinar baharu untuk menamatkan keganasan di Pattani, Yala, Narathiwat dan Songkhla, wilayah yang majoriti penduduknya beragama Islam.Keganasan di selatan Thailand mula tercetus pada 2004 di empat wilayah dan sehingga kini sudah meragut lebih 7,000 nyawa.


Panglima Tentera Pakistan seru hentikan ketegangan Rusia-Ukraine

NEW DELHI, 2 April- Panglima Angkatan Tentera Pakistan, Qamar Javed Bajwa berkata operasi ketenteraan Rusia ke atas Ukraine "tidak boleh dibiarkan" dan menggesa permusuhan antara kedua-dua negara dihentikan segera. "Meskipun terdapat kebimbangan mengenai isu keselamatan sempadan Rusia, operasi ketenteraan terhadap negara lebih kecil tidak boleh dibiarkan," katanya ketika berucap di sesi Dialog Keselamatan Islamabad.Beliau berkata, Pakistan secara konsisten menggesa gencatan senjata dengan kadar segera dan menghentikan permusuhan. “Kami menyokong sesi dialog antara semua pihak untuk mencari jalan penyelesaian berkekalan kepada konflik itu," katanya.Pakistan tidak mempercayai blok kuasa politik dan menekankan hubungan mesra dengan semua negara.

“Pakistan tidak percaya dengan politik kem dan hubungan dua hala kami dengan rakan kongsi tidak menggugat hubungan kami dengan negara lain,” katanya.Mengenai situasi di Afghanistan, beliau menyeru untuk terlibat dengan kepimpinan baharu bagi menangani situasi kemanusiaan."Pakistan telah menyalurkan bantuan kemanusiaan kepada rakyat Afghanistan dengan kerjasama masyarakat antarabangsa tetapi banyak lagi yang diperlukan. “Walaupun prestasi kerajaan Afghanistan sekarang tidak memuaskan, kita perlu bersabar dan menyalurkan bantuan," kata Bajwa.Beliau turut menyuarakan kebimbangan mengenai insiden pelancaran peluru berpandu India secara tidak sengaja ke Pakistan pada 9 Mac.“Tidak seperti insiden lain yang melibatkan sistem senjata strategik, ini adalah kali pertama dalam sejarah pelancaran peluru berpandu supersonik dari sebuah negara senjata nuklear mendarat di negara lain,” katanya.


India hantar bantuan beras kepada Sri Lanka

(Orang ramai melalui kawalan pasukan keselamatan yang mengawal di jalan di bandar raya Colombo selepas Presiden Sri Lanka mengumumkan darurat di seluruh negara itu/FOTO AFP)

MUMBAI, 2 April- Peniaga India memperuntukkan 40,000 tan beras untuk penghantaran segera ke Sri Lanka bagi bantuan makanan asas yang buat julung kali dilaksanakan sejak Colombo memperoleh saluran kredit dari Delhi, kata dua pegawai kepada Reuters hari ini.Negara kepulauan Lautan Hindi dengan 22 juta penduduk itu bergelut untuk membayar import penting selepas penurunan 70 peratus rizab pertukaran asing dalam tempoh dua tahun. Ini menyebabkan penurunan nilai mata wang serta pelbagai usaha giat dijalankan untuk mendapatkan bantuan daripada pemberi pinjaman global.Penghantaran makanan ruji itu dibuat sebelum sambutan perayaan utama di Sri Lanka.Sri Lanka berdepan kekurangan bekalan bahan api, lonjakan harga makanan dengan protes berlaku ketika kerajaan bersiap sedia berunding dengan Tabung Kewangan Antarabangsa di tengah-tengah kebimbangan terhadap keupayaan negara itu untuk membayar balik hutang asing.Pada bulan lalu, India yang juga pengeksport beras terbesar dunia, menyatakan persetujuan pada untuk menyediakan kemudahan kredit berjumlah USD1 bilion (RM4.21 bilion) susulan kekurangan barangan keperluan yang mendesak, termasuk bahan api, makanan dan ubat-ubatan.Penghantaran beras boleh membantu Colombo menurunkan harga beras yang meningkat dua kali ganda dalam setahun."Kerja membawa naik beras bermula di pelabuhan di bahagian selatan.

(Seorang pegawai Tentera Laut berdiri di hadapan bendera India dan Sri Lanka ketika Kapal Pengawal Pantai India (ICGS) Shoor berada di pelabuhan Colombo, Sri Lanka semasa lawatanke negara itu pada 2 April 2018/FOTO REUTERS)

"Pada awalnya, kami memuatkan barangan menggunakan kontena untuk penghantaran segera dan ia akan dimasukkan dalam kapal, beberapa hari lagi," kata Pengarah Urusan Pattabhi Agro Foods, B V Krishna Rao yang membekalkan beras kepada Sri Lanka State Trading (General) Corp di bawah perjanjian kemudahan kredit India.Presiden Sri Lanka, Gotabaya Rajapaksa mengisytiharkan perintah darurat di seluruh negara itu, berikutan protes ganas berhubung krisis ekonomi terburuk negara itu dalam beberapa dekad.- REUTERS


Tarawih pertama Hagia Sophia selepas 88 tahun

(Hagia Sophia juga antara destinasi pelancongan utama Turki dan tetap dibuka untuk pelawat domestik dan asing/FOTO AFP)

ISTANBUL, 2 April- Masjid Besar Hagia Sophia Turki di Istanbul akan mengadakan solat tarawih yang pertama dalam tempoh 88 tahun, solat sunat yang dilakukan pada bulan Ramadan, lapor Agensi Anadolu (AA).

Selepas 88 tahun, Masjid Besar Hagia Sophia di Istanbul, Turki mengadakan solat tarawih yang pertama semalam dengan ratusan jemaah hadir untuk mengambil bahagian dalam detik bersejarah itu pada malam pertama bulan Ramadan

Beberapa acara untuk Ramadan juga diadakan di masjid itu, yang diubah suai menjadi muzium pada 1934. Pada 2020, statusnya kembali sebagai masjid yang dibuka untuk ibadah pada 24 Julai tahun itu.Namun, masjid itu tidak digunakan kerana sekatan COVID-19 di Turki untuk mengelak risiko jangkitan.Bagaimanapun, pihak berkuasa Turki memutuskan untuk membuka semula masjid itu pada Ramadan berikutan kebanyakan penduduk sudahpun divaksin dan jumlah kes baharu dan kematian semakin menurun.Hagia Sophia dibina pada 532 SM. Ia dijadikan masjid pada 1453 selepas penaklukan Istanbul.

(Hagia Sophia dibina pada 532 SM. Ia dijadikan masjid pada 1453 selepas penaklukan Istanbul/FOTO REUTERS)

Ia digunakan sebagai gereja selama 916 tahun dan 86 tahun sebagai muzium. Dari 1453 hingga 1934, atau hampir 500 tahun, ia berfungsi sebagai masjid.Pada 1985, Hagia Sophia telah dimasukkan ke dalam Senarai Warisan Dunia UNESCO.Hagia Sophia juga merupakan antara destinasi pelancongan utama Turki dan terus dibuka untuk pelawat dari dalam dan luar negara. -BERNAMA


Sri Lanka isytihar darurat, protes jalanan merebak

COLOMBO, 2 April - Presiden Sri Lanka Gotabaya Rajapaksa pada Jumaat mengisytiharkan darurat susulan krisis ekonomi dan peningkatan inflasi di negara itu.Menurut Rajapaksa, pengisytiharan darurat itu demi kepentingan keselamatan dan ketenteraman awam serta membolehkan penyelenggaraan bekalan dan perkhidmatan yang penting dilaksana untuk rakyat. Darurat berkuat kuasa di seluruh negara mulai Jumaat.Negara berpenduduk seramai 22 juta itu dicengkam krisis ekonomi sejak beberapa bulan kebelakangan ini disebabkan kekurangan bahan api, tenaga elektrik dan pertukaran asing. Pada Khamis, penunjuk perasaan mengadakan protes di luar kediaman Rajapaksa menuntut kerajaan menyelesaikan segera masalah gangguan elektrik.Protes kemudian bertukar menjadi ganas menyaksikan berpuluh-puluh penunjuk perasaan ditahan.Ekoran itu, perintah berkurung dikuat kuasa di beberapa kawasan di Colombo sebelum ditarik balik pada Jumaat pagi.Pada tengah malam hari yang sama polis sekali lagi mengenakan perintah berkurung di wilayah barat dan dijadual ditarik balik pada Sabtu pagi.- AFP


Will Smith letak jawatan

LOS ANGELES, 2 April- Bintang Hollywood, Will Smith semalam meletak jawatan daripada Akademi Seni dan Sains Motion Picture selepas beliau bertindak menampar muka pelawak, Chris Rock di pentas Anugerah Oscar hujung minggu lalu.Beliau berkata, tindakannya itu adalah mengejutkan, menyakitkan dan tidak boleh dimaafkan."Ramai yang telah saya sakiti termasuk Chris, keluarganya, kenalan, insan tersayang, semua hadirin dan penonton di rumah.Saya telah khianati kepercayaan akademi, saya telah merampas peluang calon dan pemenang untuk meraikan dan diraikan pada malam itu hasil kerja luar biasa mereka selama ini," katanya menyesal.Terdahulu hadirin yang menyaksikan anugerah berprestij itu dikejutkan dengan insiden serangan tersebut selepas Rock membuat jenaka mengenai isterinya Jada Pinkett Smith yang menghidap alopecia.Setengah jam selepas itu, Smith telah dianugerahkan pelakon lelaki terbaik Oscar untuk peranannya dalam biopik sukan "King Richard".

(Will Smith menang Anugerah Pelakon Lelaki Terbaik Oscar / foto AFP)

Terdapat laporan bercanggah sejak beberapa hari lalu yang mendakwa Smith diminta meninggalkan majlis itu, namun akademi berkenaan menyatakan dia enggan pergi.Akademi turut memberitahu, tindakan tatatertib akan diambil terhadap Smith dan memberi amaran dia bakal berdepan pengusiran yang jarang berlaku.Bagaimanapun, Smith pada Jumaat telah mendahului hukuman tersebut dengan meletak jawatan dan sedia menerima sebarang tindakan."Saya mahu memberi tumpuan semula kepada mereka yang patut diberi tumpuan atas pencapaian mereka dan membenarkan akademi kembali melakukan kerja luar biasa untuk menyokong kreativiti dan kesenian dalam perfileman," katanya. -AFP


Joe Biden ucap selamat menyambut Ramadan

WASHINGTON, 2 April- Presiden Amerika Syarikat Joe Biden mengucapkan selamat menyambut Ramadan kepada masyarakat Islam di negara itu dan di seluruh dunia."Saya dan isteri (Jill) mengucapkan selamat menyambut Ramadan kepada masyarakat Islam di AS dan di seluruh dunia.“Masyarakat bersama berkumpul mengamalkan sikap memaafkan dan berdaya tahan, menunjukkan rasa simpati dan kemurahan hati kepada mereka yang memerlukan serta menyambutnya dengan penuh kenikmatan bersama insan tersayang," katanya menerusi satu ciapan di laman Twitter.Beliau berkata "kita juga mesti meneruskan" usaha menyokong golongan rentan, mereka yang memerlukan dan yang sedang menghadapi kesukaran.Amerika Syarikat terdahulu menyatakan komitmen, bersuara untuk hak asasi manusia, termasuk untuk Uyghur di China, Rohingya di Myanmar serta masyarakat Islam lain di seluruh dunia. "Daripada keluarga Biden kepada anda, dan dari Rumah Rakyat ke rumah anda, Jill dan saya berharap anda dan insan tersayang sentiasa diberkati dan sejahtera. Ramadan Kareem!," katanya.

(Ciapan Joe Biden di laman Twitter, mengucapkan Selamat Menyambut Ramadan)


Pentagon salur tambahan AS$300 juta kepada Ukraine

WASHINGTON, 2 April- Jabatan Pertahanan Amerika Syarikat mengumumkan pada Jumaat bahawa ia memperuntukkan AS$300 juta dalam bentuk "bantuan keselamatan" kepada Ukraine untuk meningkatkan keupayaan pertahanan negara itu, iaitu tambahan sebanyak AS$1.6 bilion sejak Rusia menyerang pada akhir Februari.Pakej itu termasuk sistem roket berpandukan laser, dron, peluru, peranti penglihatan malam, sistem komunikasi selamat taktikal, bekalan perubatan dan alat ganti.“Keputusan ini menggariskan komitmen tidak berbelah bahagi Amerika Syarikat terhadap kedaulatan dan integriti wilayah Ukraine bagi menyokong usaha heroiknya untuk menangkis perang oleh Rusia,” kata jurucakap Pentagon John Kirby dalam satu kenyataan.Pada Rabu, Presiden AS Joe Biden dan Presiden Ukraine Volodymyr Zelensky membincangkan "keupayaan tambahan" untuk membantu tentera Ukraine.Pada pertengahan Mac, Kongres meluluskan rang undang-undang pembiayaan yang termasuk AS$13.6 bilion untuk bantuan kemanusiaan dan ketenteraan kepada Ukraine dan sekutu NATO di Eropah timur.Tidak lama selepas itu, Biden mengumumkan AS$1 bilion bantuan keselamatan baharu kepada Ukraine.Sebilangan besar peralatan ketenteraan yang diberikan oleh Amerika Syarikat kepada Ukraine adalah daripada simpanan mereka sendiri.- AFP

(Jurucakap Pentagon John Kirby / AFP)


Ukraine didakwa langgar Perjanjian Minsk, guna senjata terlarang

KIEV, 2 April- Tentera Ukraine pula didakwa menggunakan peluru berpandu Tochka-U iaitu salah satu senjata yang dilarang terhadap orang awam di bawah Perjanjian Minsk.Datuk Bandar Donetsk, Alexey Kulemzin berkata peluru berpandu yang membawa bom berangkai itu mengakibatkan kecederaan teruk kepada orang awam jika disasarkan ke kawasan komuniti.Baru-baru ini, pusat bandar Donetsk yang dikuasai puak pemisah pro-Rusia, diserang menggunakan peluru berpandu Tochka-U yang membawa bom berangkai.Sebelum ini, di daerah Kirovsky, sebuah pangsapuri diserang menggunakan peluru berpandu Uragan yang meruntuhkan dua tingkat di bangunan berkenan. Perjanjian Minsk dimeterai pada 5 September 2014 ketika rundingan damai Rusia-Ukraine di tenggara Ukraine.Kedua-dua pihak menandatangani protokol bagi mengakhiri keganasan menarik balik anggota tentera dan senjata dari sempadan selain pembebasan semua tahanan perang serta tebusan.Terdapat juga peruntukan khusus mewajibkan pihak berkuasa di Kiev membubarkan pemusatan kuasa dan mengadakan pilihan raya tempatan dengan gencatan senjata berkuatkuasa serta merta.

(Kemusnahan bandar Donetsk akibat serangan senjata haram dipercayai Tochka-U yang membawa bom berangkai/AFP)


203 terbunuh dalam operasi tentera di Sahel – Tentera Mali

BAMAKO, 2 April- Tentera Mali mendakwa telah membunuh 203 pemberontak dalam operasi di tengah negeri Sahel, lokasi yang menyaksikan peningkatan ketara keganasan di negara yang dilanda konflik itu.

Operasi tentera pada 23 hingga 31 Mac lalu dijalankan di Sahel Moura, lokasi yang dikategorikan sebagai “kawasan pengganas”.

Tentera telah membunuh 203 militan, menahan 51 individu dan merampas sejumlah besar senjata, jelas kenyataan tentera.

Pihak tentera mengeluarkan kenyataan itu, ketika banyak laporan di media sosial pada minggu ini mendakwa puluhan individu termasuk orang awam terbunuh di Moura.

Bagaimanapun AFP gagal mendapatkan pengesahan daripada pihak tentera mengenai dakwaan di media sosial itu.

Kesukaran akses di kawasan konflik dan kekurangan sumber maklumat bebas bermakna angka kematian yang dikeluarkan sama ada di pihak kerajaan atau kumpulan bersenjata agak sukar untuk disahkan.

Mali, negara miskin dengan jumlah penduduk kira-kira 21 juta orang, sudah lama berdepan pemberontakan kumpulan bersenjata yang tercetus pada 2012, seterusnya menular ke negara jiran, Burkina Faso dan Niger.

Kebanyakan kawasan luas di Mali, dikawal pelbagai kumpulan pemberontak dan militia, menyaksiakan ribuan askar dan orang awam telah terbunuh.

Tentera Mali yang kekurangan kelengkapan juga sering dituduh melakukan penderaan ketika konflik.

Berdasarkan laporan yang dilihat sendiri AFP, Setiausaha Agong PBB, Antonio Guterres baru-baru ini telah memberi amaran kepada Majlis Keselamatan PBB bahawa usaha pencegahan keganasan di Mali telah memberi kesan buruk kepada penduduk awam.

Tenter Mali menerusi kenyataan pada Jumaat berkata, tindakan dibuat berpandukan hak asasi manusia serta undang-undang antarabangsa dan menyeru supaya "mengekang spekulasi fitnah".

Mali telah menyaksikan peningkatan ketara dalam keganasan sejak beberapa minggu kebelakangan ini. Menurut PBB pada Jumaat, ribuan penduduk yang melarikan diri dari pertempuran di Mali telah tiba di Niger.

Sehari sebelum itu, misi pengaman PBB, dikenali sebagai Minusma memaklumkan bahawa keselamatan Semakin "merosot dengan ketara" di kawasan sempadan dengan Burkina Faso dan Niger. -AFP


Ukraine serang depoh bahan api milik Rusia

BELGOROD, 2 April - Rusia mengesahkan dua helikopter tentera milik Ukraine menyerang depoh bahan api di bandar Belgorod dan menyebabkan kecederaan pekerja di situ.Ini merupakan serangan udara pertama Ukraine di bumi Rusia sejak Moscow menyerang negara itu akhir Februari lalu."Imej video serangan yang tersebar dalam talian menunjukkan beberapa peluru berpandu ditembak dari altitud rendah sebelum diikuti dengan letupan. Video tersebut bagaimanapun belum disahkan," lapor kenyataan dikeluarkan AP.Menurut Gabenor Wilayah, Vyacheslav Gladkov helikopter itu menyerang lokasi terbabit selepas menyeberangi sempadan pada altitud rendah.Serangan itu mengakibatkan dua pekerja cedera manakala penduduk dipindahkan di bandar berhampiran sempadan Ukraine.Firma minyak Rusia, Rosneft yang memiliki depoh bahan api terbabit berkata tiada kecederaan dalam kebakaran berkenaan namun tidak mendedahkan lebih lanjut mengenai kejadian itu.Kementerian Pertahanan Ukraine pula gagal dihubungi untuk mendapatkan sebarang komen.

Sementara itu, Persatuan Pengendali Nuklear Dunia (WANO) memindahkan Energoatom iaitu pengendali loji tenaga nuklear Ukraine dari Moscow ke direktorat Paris."Lembaga Pentadbiran WANO pada mesyuaratnya menyokong Energoatom dan membuat keputusan untuk memindahkan pengurusan syarikat itu bersama pengurusan semua loji dan unit kuasa nuklearnya," tambah kenyataan itu.Loji kuasa nuklear Ukraine menjadi sebahagian daripada pusat WANO Moscow sejak penubuhan organisasi itu pada 1989.Sebanyak 15 unit nuklear di empat loji kuasa nuklear Ukraine yang beroperasi, menjana kira-kira 55% daripada keperluan elektrik Ukraine.-AP


Rusia rombak pasukan, rancang semula operasi tentera di kawasan Donbass dan Lugansk

KIEV, 2 April- Rusia akan merombak semula beberapa pasukannya di sekitar ibu kota Ukraine, Kiev untuk dihantar ke wilayah timur Donbass.Ini susulan tentangan habis-habisan tentera Ukraine di wilayah itu.Perkara itu dimaklumkan jurucakap Pentagon, John Kirby.Beliau turut memberitahu Setiausaha Pertahanan Amerika Syarikat, Lloyd Austin memutuskan untuk menetapkan Divisyen Udara ke-82 di Eropah buat masa ini bersama kapal induk kumpulan penyerang di perairan Mediterranean."Rusia memindahkan kira-kira 20% daripada tenteranya di sekitar Kiev selepas gagal menakluki bandar itu. Rusia juga mempunyai perancangan untuk mengutamakan semula operasinya di kawasan Donbass dan Lugansk," kata kenyataan oleh AFP.

Sementara itu, ketua kanan ketenteraan Rusia, Sergei Rudskoi berkata fasa pertama kempen ketenteraan di Ukraine sudah berakhir.Pasukan itu kini akan memberi tumpuan kepada matlamat utama mereka iaitu pembebasan Donbass.Wilayah Donbass sudah menjadi rebutan sejak lapan tahun lalu dan pasukan tentera Ukraine sangat aktif di kawasan itu.-AFP


Operasi carilamat pesawat yang terhempas milik China Eastern Airlines berakhir

BEIJING, 2 April- Operasi mencari bangkai pesawat Boeing 737-800 milik China Eastern Airlines yang terhempas minggu lalu, kini selesai.Lebih 49,000 serpihan ditemui dalam operasi pencarian tersebut.Pegawai kerajaan Guangxi mengesahkan lebih 22,000 meter padu tanah digali bagi pencarian pesawat MU5735 itu.Menurut Pengarah Keselamatan Penerbangan bagi Pentadbiran Penerbangan Awam China, bahagian penting termasuk enjin, alat penstabil dan sisa hujung sayap kanan pesawat berjaya ditemui selepas hampir 10 hari pencarian dilakukan.Siasatan mengenai punca nahas berdepan beberapa cabaran, antaranya kegagalan pusat kawalan udara mendapat maklum balas daripada juruterbang, serpihan pesawat yang terlalu kecil dan tanah berlumpur akibat hujan.

Dua kotak hitam mengandungi data rakaman penerbangan dan rakaman suara kokpit sudah dihantar ke Beijing bagi tujuan analisis dan pemeriksaan.


Angkara krisis ekonomi, rakyat Sri Lanka protes di kediaman peribadi Gotabaya

COLOMBO, 2 April- Sri Lanka mengenakan perintah berkurung di ibu negara Colombo selepas penunjuk perasaan cuba menyerbu kediaman peribadi Presiden, Gotabaya Rajapaksa.Beratus-ratus orang berkumpul berhampiran kediaman Rajapaksa bagi membantah krisis ekonomi negara yang turut mengakibatkan bekalan elektrik diputuskan selama 13 jam.Ketua Polis Negara, C.D. Wickramaratne dalam kenyataan berkata perintah berkurung akan berlangsung sehingga satu tarikh yang akan diberitahu melibatkan beberapa kawasan di Colombo."Polis melepaskan gas pemedih mata kepada penunjuk perasaan yang melaungkan slogan "Go home Gota!" dan "Gota ialah seorang diktator"," lapor AFP.

(Penunjuk perasaan melakukan rusuhan di kediaman peribadi Presiden Sri Lanka, Gotabaya Rajapaksa/AFP)

Penunjuk perasaan mendakwa amalan tidak wajar pentadbiran Rajapaksa menyebabkan rizab pertukaran asing negara itu susut dengan cepat, memberi kesan teruk kepada import penting dan menyebabkan kenaikan harga makanan ruji serta kekurangan barangan keperluan seperti gas memasak dan bahan api.Meskipun kerajaan mengisytiharkan darurat untuk membendung harga barang keperluan yang melambung tinggi akibat penimbunan stok, sebahagian besar langkah itu tidak berjaya.


Empat juruterbang terbunuh, jet tentera Korea Selatan bertembung

SEOUL, 1 April- Dua jet pejuang tentera udara Korea Selatan bertembung di udara dan terhempas, membunuh empat juruterbang termasuk seorang juruterbang yang pada awalnya dilaporkan, hilang.

Pihak berkuasa tentera memaklumkan, jet KT-1 yang dalam latihan terhempas berhampiran bandar Sacheon, kira-kira 300 kilometer ke selatan ibu negara Seoul.

“Dua buah jet latihan KT-1 di Pangkalan Udara Sacheon berlanggar di udara semasa juruterbang menjalani latihan dan terhempas," kata kementerian pertahanan menerusi satu kenyataan.

Ke semua empat juruterbang dilaporkan terbunuh dalam insiden berkenaan, jelas kenyataan itu.

Pihak tentera akan “menyiasat keadaan kerosakan dan mengenal pasti punca kemalangan."

Lebih 30 anggota bomba dan pasukan respon kecemasan telah dihantar ke lokasi nahas, lapor agensi berita Yonhap.

Nahas pada Jumaat adalah kemalangan terbaharu melibatkan jet pejuang tentera udara Korea Selatan tahun ini.

Januari lalu, seorang juruterbang tentera udara terbunuh dalam nahas melibatkan jet F-5 apabila juruterbang yang mengemudi bersendirian gagal menggunakan kerusi anjal untuk keluar.

Kemalangan itu berlaku selepas Korea Selatan menghentikan penggunaan keseluruhan jet pejuang F-35, setelah pihak tentera mendapati ada masalah amat serius pada sistem pesawat tersebut. -AFP


Campur tangan asing: Pakistan rancang buat bantahan terhadap ancaman gulingkan Imran Khan

NEW DELHI, 1 April- Jawatankuasa Keselamatan Negara (NSC) Pakistan mengecam campur tangan asing dalam hal ehwal negara itu selepas Perdana Menteri Imran Khan mendedahkan mengenai satu negara yang tidak dinyatakan namanya menghantar mesej berbaur ugutan terhadap kerajaannya.Imran mempengerusikan mesyuarat jawatankuasa itu semalam, turut terlibat ialah pegawai tertinggi tentera dan menteri utama yang membincangkan perkara itu secara terperinci."Jawatankuasa itu memutuskan bahawa Pakistan akan mengambil tindakan yang tegas terhadap negara berkenaan di Islamabad dan di ibu negara melalui saluran yang betul mengikut norma diplomatik," kata Pejabat Perdana Menteri Pakistan.Menurut kenyataan itu, Penasihat Keselamatan Negara Moeed Yusuf semasa memberi taklimat kepada jawatankuasa mengenai mesej ugutan yang diterima ketika "komunikasi rasmi seorang pegawai kanan negara asing dengan duta Pakistan di negara itu dalam satu mesyuarat rasmi."NSC "merumuskan bahawa komunikasi itu adalah campur tangan terang-terangan dalam hal ehwal dalaman Pakistan oleh negara berkenaan."Baik Imran mahupun kerajaan Pakistan tidak mendedahkan nama negara yang terbabit, namun media merujuknya kepada Amerika Syarikat, sebuah negara yang mempunyai hubungan tidak menentu dengan Pakistan.Anehnya, Imran semasa berucap di televisyen kepada negara pada petang semalam kelihatan terlepas cakap dengan mengatakan mesej itu dari "Amerika".Beliau segera membetulkannya dengan senyuman, berkata "bukan Amerika... maksud saya beberapa negara."Kerajaan pemimpin parti Tehreek-e-Insaf (PTI) Pakistan berusia 69 tahun itu akan menghadapi usul undi tidak percaya di Parlimen pada Ahad, telah menyalahkan kempen pembangkang terhadapnya sebagai konspirasi yang didorong oleh pihak asing."Terdapat prasyarat ditetapkan oleh sebuah negara yang berkuasa, yang dimaklumkan dengan jelas mengenai undi tidak percaya, bahawa jika saya kekal memegang jawatan akan ada akibatnya, dan jika saya disingkirkan, maka semuanya akan dimaafkan," kata Imran.

"Saya tidak akan membiarkan konspirasi ini berjaya dalam apa jua keadaan," kata perdana menteri dalam ucapannya.Beliau menolak gesaan pembangkang supaya meletakkan jawatan, berikrar untuk berjuang "sehingga ke akhir."Imran dalam kenyataan umumnya baru-baru ini berkata negara-negara Barat mahu memaksa Pakistan untuk menyelaraskan dasar-dasarnya dengan mereka dalam isu-isu besar, termasuk perang Rusia-Ukraine.Perdana Menteri Pakistan itu berada di Moscow dalam lawatan rasmi ketika Rusia memulakan tindakan ketenteraannya di Ukraine pada Februari.Selepas kepulangannya, Imran mengumumkan Pakistan akan mengimport gandum dan gas asli dari Rusia.Kedua-dua Pakistan dan Rusia juga bekerjasama dengan China dan negara jiran lain untuk menstabilkan keadaan di Afghanistan sejak pengunduran tentera AS tahun lalu.Semasa ucapan di televisyen semalam, Imran berkata lawatannya ke Moscow bukanlah keputusan peribadi tetapi mendapat sokongan Pejabat Luar dan kepimpinan tentera Pakistan.


4 entiti, 9 individu dari Korea Utara dikenakan sekatan oleh Jepun

(Gambar dikeluarkan Agensi Berita Pusat Korea (KCNA) pada 25 Mac 2022 mendakwa peluru berpandu ICBM jenis baharu/AFP)

TOKYO, 1 April- Kerajaan Jepun hari ini meluluskan sekatan baharu terhadapa Korea Utara susulan ujian peluru berpandu balistik antara benua (ICBM) baru-baru ini, selaras gesaan Washington untuk mengenakan hukuman lebih tegas terhadap negara yang bercita-cita besar dalam membangunkan senjata nuklear.

Sebelum ini, Tokyo telah mengharamkan urusan perdagangan dan kemasukan kapal sebagai sebahagian daripada sekatan unilateral terhadap Pyongyang.

Namun hari ini, kerajaan menyatakan telah “menetapkan empat kumpulan dan sembilan individu yang disyaki terlibat dalam pembangunan program senjata nuklear dan peluru berpandu Pyongyang.”

“Ke semua aset milik entiti dan individu itu akan dibekukan” jelas jurucakap kerajaan, Hirokazu Matsuno kepada wartawan.

Langkah itu dilakukan selepas Washington menggesa supaya satu resolusi untuk memperketatkan sekatan terhadap Pyongyang dikemas kini pada mesyuarat Majlis Keselamatan PBB, minggu lalu susulan pelancaran ICBM pertama dan dikatakan paling berkuasa sejak 2017.

(Pemimpin Korea Utara, Kim Jong Un berjalan dihadapan peluru berpandu ICBM jenis baharu pada 24 Mac 2022/AFP)

Korea Utara menyifatkan pelancaran peluru berpandu terbaharu Hwasong-17 itu amat berjaya dan penganalisis menyatakan senjata jarak jauh itu berupaya membawa beberapa kepala peledak dan pernah diperkenalkan semasa perarakan tentera pada 2020.

Namun menurut Kementerian Pertahanan Korea Selatan kepada AFP, Seoul dan Washington menyimpulkan bahawa senjata terbaharu yang dilancarkan itu sebenarnya Hwasong-15, jenis ICBM yang Pyongyang pernah lancarkan pada 2017.

Bagaimanapun pakar menyatakan pelancaran terbaharu itu ada menunjukkan kemajuan (pembangunan) ketara.

Pelancaran senjata terbaharu itu telah mencemaskan Jepun, apabila peluru berpandu itu jatuh dalam zon ekonomi eksklusifnya. –AFP


Polis Colombia rampas 143 tarantula

BOGOTA, 1 April- Pihak berkuasa Colombia pada Khamis merampas 143 ekor tarantula yang diseludup ke Mexico untuk dijual sebagai haiwan peliharaan.Labah-labah itu telah disimpan dalam beg plastik di dalam pesawat kargo, kata Sekretariat Alam Sekitar Bogota dalam satu kenyataan.12 daripada tarantula itu mati lemas.Penghantaran itu tidak mempunyai permit yang menunjukkan asalnya dan arahan undang-undang," kata agensi itu.Polis sedang menyiasat siapa "penghantar dan penerima" haiwan itu, tambah mereka.Pada bulan November, Kementerian Alam Sekitar merampas 232 tarantula yang bertujuan untuk diseludup ke Eropah.Undang-undang haiwan dan pemuliharaan Colombia memperuntukan hukuman jenayah dan denda yang tinggi, jika sabit kesalahan.Menurut Kesatuan Antarabangsa untuk Pemuliharaan Alam Semula Jadi, tarantula dijual secara haram untuk memenuhi permintaan dalam perdagangan haiwan peliharaan, kerana jinak dan penampilan berwarna-warni.-AFP

(Gambar dikeluarkan oleh Sekretariat Alam Sekitar Colombia seorang pegawai yang memegang tarantula yang dirampas di Lapangan Terbang Antarabangsa El Dorado di Bogota/AFP)


2 rakyat Palestin maut dalam operasi Israel

(Tentera Israel semasa serbuan di Jenin di Tebing Barat yang diduduki Israel/FOTO REUTERS)

RAMALLAH, 31 Mac- Sekurang-kurangnya dua rakyat Palestin terbunuh selepas Israel melancarkan serbuan di Tebing Barat dengan alasan mahu menangkap suspek pengganas di Tebing Barat, hari ini, menurut pihak berkuasa Palestin.Kementerian Kesihatan Palestin berkata, mangsa lelaki berusia 17 dan 23 tahun ditembak selain seorang lagi dibunuh selepas melakukan serangan menggunakan pisau dalam sebuah bas manakala 15 orang lagi cedera.Tentera Israel mendakwa tentera mereka diserang oleh rakyat Palestin ketika mereka cuba 'menangkap suspek pengganas' di Jenin malah menyatakan bahawa salah seorang askarnya juga cedera semasa operasi itu.Pertempuran itu berlaku di tengah-tengah ketegangan yang memuncak menjelang bulan puasa Ramadan, berikutan serangan di Israel dengan 11 warga Israel terbunuh sejak dua minggu lalu.Awal hari ini, ahli Parlimen Israel berhaluan kanan, Itamar Ben Gvir, melakukan lawatan provokatif ke perkarangan Al-Aqsa di Baitulmaqdis."Sepanjang malam Hamas mengugut saya, berkata saya dalam risiko dan meminta saya jangan datang ke sini. Saya katakan kepada jurucakap Hamas supaya diam," katanya merujuk kepada kumpulan Islam yang menguasai Semenanjung Gaza.

(Pihak keselamatan Israel meninjau lokasi berlaku serangan menggunakan pisau dalam sebuah bas dekat penempatan Elazar di Tebing Barat yang diceroboh/FOTO AFP)

Israel merampas Tebing Barat secara haram dari Jordan selepas Perang Enam Hari 1967 dan sejak itu, ia membina beberapa penempatan di seluruh wilayah Palestin secara.Walaupun tindakan Israel itu bercanggah dengan undang-undang antarabangsa dan ditegur masyarakat antarabangsa, regim Zionis kini menghuni negara itu dengan kira-kira 475,000 penduduk warga Israel. - AFP


Blogger warganegara Ukraine ditahan kerana pengkhianatan menyokong Rusia

KIEV, 31 Mac- Seorang penulis blog Ukraine ditahan kerana pengkhianatan disebabkan menyokong pencerobohan Rusia, menurut perkhidmatan keselamatan SBU negara itu pada Khamis, dan boleh berdepan hukuman penjara sehingga 15 tahun."Perkhidmatan khas telah menghentikan aktiviti penulis blog utu yang terlibat dalam aktiviti yang menjejaskan keselamatan maklumat Ukraine," kata cawangan Lviv SBU di Facebook."Mengeksploitasi media, pengkhianat yang menyokong tindakan jenayah negara dan penceroboh," katanya.Ia mendakwa bahawa bahan penulisan lelaki itu telah digunakan oleh media Rusia untuk mewajarkan tindakan jenayah Persekutuan negara itu di Ukraine".Media Ukraine berkata, lelaki itu yang dikenal pasti sebagai Gleb Lyashenko, 33, telah ditahan dengan jaminan empat juta Hryvnia (sekitar AS$135,50) untuk pembebasannya.Pertuduhan khianat yang menyebabkan penahananya membawa hukuman penjara antara 10 dan 15 tahun.

(Seorang penunjuk perasaan di sebelah bendera Ukraine semasa tunjuk perasaan di Tokyo menentang tindakan Rusia di Ukraine, pada 5 Mac 2022/FOTO HIASAN AFP)

Menurut laman web censor.net, Lyashenko berkata di mahkamah bahawa dia hanya mahukan "keamanan" dan meminta kebebasan bersuara.Ukraine pada Rabu membuat pendakwaan pertama berkenaan membabitkan seorang warganegara kerana bekerjasama dengan tentera Rusia, di bawah undang-undang baharu yang boleh membawa kepada hukuman penjara sehingga 12 tahun. -AFP


Hagia Sophia adakan solat tarawih pertama dalam tempoh 88 tahun

ISTANBUL, 1 April - Masjid Besar Hagia Sophia Turki di Istanbul akan mengadakan solat tarawih yang pertama dalam tempoh 88 tahun.Beberapa acara untuk Ramadan juga akan diadakan di masjid itu, yang diubah suai menjadi muzium pada tahun 1934. Pada 2020, statusnya kembali sebagai masjid yang dibuka untuk ibadah pada 24 Julai tahun itu.Namun, masjid itu tidak digunakan kerana sekatan COVID-19 di Turki untuk mengelak risiko jangkitan.

Bagaimanapun, pihak berkuasa Turki memutuskan untuk membuka semula masjid itu pada Ramadan berikutan kebanyakan penduduk sudahpun divaksin dan jumlah kes baharu dan kematian semakin menurun.

Hagia Sophia dibina pada 532 SM. Ia dijadikan masjid pada 1453 selepas penaklukan Istanbul.Ia digunakan sebagai gereja selama 916 tahun dan 86 tahun sebagai muzium. Dari 1453 hingga 1934, atau hampir 500 tahun, ia berfungsi sebagai masjid.Pada 1985, Hagia Sophia telah dimasukkan ke dalam Senarai Warisan Dunia UNESCO.-AFP


Sektor perkilangan China terjejas kesan penularan COVID-19

(Gambar diambil pada 20 Mac 2022 menunjukkan pekerja kilang pembuatan pelitup muka di Lianyungang/AFP)

BEIJING, 31 Mac- Aktiviti perkilangan China merosot pada bulan Mac susulan penularan serius COVID-19 dalam tempoh dua tahun yang menjadi punca kepada perintah berkurung dan penutupan operasi kilang.

Berdasarkan Biro Perangkaan Kebangsaan, Indek Pembelian Pengurus (PMI), petunjuk utama aktiviti pembuatan, susut kepada 49.5, berada bawah paras 50 mata; garis pemisah antara pertumbuhan dan penguncupan.

Ia penguncupan pertama dalam tempoh lima bulan dan berada bawah paras jangkaan ahli ekonomi berdasarkan tinjauan Bloomberg.

Kejatuhan itu berlaku tatkala pihak berkuasa bertungkus lumus untuk menghapuskan wabak COVID-19 dengan sekatan dan penutupan di hab perkilangan utama seperti Shenzhen di bahagian selatan dan Changchun di timur laut China.

“Baru-baru ini, kluster jangkitan baharu berlaku di banyak tempat di China,” kata pegawai statistik kanan NBS, Zhao Qinghe menerusi kenyataan pada Khamis.

"Ditambah dengan peningkatan ketara dalam ketidakstabilan geopolitik antarabangsa, aktiviti pengeluaran dan operasi perusahaan China juga telah terjejas," tambahnya.

(Gambar diambil pada 31 Mac 2022 menunjukkan pekerja sebuah kilang di bandar Fuyang/AFP)

Dalam tempoh beberapa minggu, China merekodkan ribuan kes positif COVID-19 sehari, selepas hampir dua tahun berjaya mengawal penularan kes dalam negara selaras strategi sifar kes.

Sesetengah syarikat mengurangkan atau menghentikan operasi pengeluaran buat sementara disebabkan COVID-19 sekali gus memberi kesan kepada rantaian logistik.

Dalam perkembangan berkaitan PMI bukan pembuatan juga merosot kepada 48.4 daripada 51.6 mata, menunjukkan industri perkhidmatan amat terjejas disebabkan pandemik.

Ketua Ekonomi Nomura China, Lu Ting menjangkakan PMI akan terus merudum “kesan perintah sekatan pergerakan termasuk penjarakan sosial yang semakin ketat.”

“Komitmen Beijing untuk mengekalkan strategi sifar kes COVID-19 untuk mengelak penularan varian Omicron dilihat akan memberi kesan besar kepada ekonomi China, katanya kepada AFP.


Orang awam antara 11 terbunuh dalam operasi ketenteraan Colombia

BOGOTA, 31 Mac- Empat orang awam, termasuk seorang gabenor Orang Asal dan seorang remaja, adalah antara 11 orang yang dibunuh tentera Colombia dalam apa yang dikatakan sebagai operasi ketenteraan terhadap gerila yang disyaki terlibat dalam pengedaran dadah."Mereka yang terbunuh oleh tentera bukanlah gerila, tetapi orang awam, termasuk rakan seperjuangan orang asli," kata Oscar Daza, jurucakap Opiac, sebuah pertubuhan orang Asli Amazon Colombia.Antara mangsa yang terlibat adalah gabenor Quechua Pablo Panduro, serta ketua masyarakat Divier Hernandez dan isterinya, kata kumpulan hak asasi manusia.Pejabat Ombudsman, sebuah agensi hak asasi manusia negeri, juga melaporkan kematian seorang remaja berusia 16 tahun dan menuntut penjelasan dengan segera.Terdahulu menurut tentera, sehari sebelum itu mereka telah membunuh 11 orang disyaki penentang dari bekas Angkatan Bersenjata Revolusi Colombia (FARC) yang didakwa kerajaan terlibat dalam pengedaran dadah, dalam operasi di sempadan dengan Peru.Opiac tidak memberikan butiran mengenai tujuh orang lain yang dilaporkan terbunuh dalam pertempuran itu.Pemerhati hak asasi manusia juga berkata bahawa "semasa operasi tentera, seorang gabenor orang asli, seorang ketua masyarakat dan isterinya terbunuh.""Terdapat keperluan mendesak untuk menjelaskan fakta," kata Juan Pappier, penyelidik kanan NGO untuk Amerika.Tanpa menyebut tentang pertempuran itu, pejabat pendakwa raya Colombia berkata di Twitter bahawa ia sedang membuka siasatan ke atas "peristiwa di Puerto Leguizamo di mana 11 orang mati."- AFP

(Tentera membunuh 11 penentang FARC sehari sebelum operasi ketenteraan yang mengorbankan orang awam dan gabenor Quechua) - REUTERS


WHO bentang tiga senario berbeza bagi pandemik COVID-19 pada tahun ini

GENEVA, 31 Mac - Pertubuhan Kesihatan Sedunia (WHO) membentangkan tiga senario berbeza bagi pandemik COVID-19 pada tahun ini.Setiausaha Agung WHO, Tedros Adhanom Ghebreyesus dalam pembentangannya berkata berdasarkan fakta sedia ada, senario yang paling mungkin berlaku ialah virus berkenaan akan terus berkembang.

(Setiausaha Agung WHO, Tedros Adhanom Ghebreyesus)

"Dengan kadar jangkitan teruk yang beransur kurang. Senario terbaik menyaksikan kemunculan varian baharu yang kurang berbahaya dan dos penggalak atau rumusan baharu vaksin tidak diperlukan, katanya.Bagaimanapun, senario terburuk dijangka menyaksikan kemunculan varian baharu yang memudaratkan dengan jangkitan lebih teruk dan kadar rebakan lebih cepat.Langkah terbaik menanganinya adalah dengan meningkatkan keberkesanan vaksin sedia ada dan memastikan agihan sampai kepada golongan paling berisiko.-AFP


Indonesia cari vaksin COVID-19 mempunyai jangka hayat lebih panjang

JAKARTA, 31 Mac - Kira-kira 19 juta dos vaksin COVID-19 dalam stok simpanan kebangsaan Indonesia sudah tamat tempoh dan 1.5 juta dos lagi hampir tarikh luput bulan depan.Pihak berkuasa berkata kebanyakan vaksin COVID-19 yang disumbangkan mempunyai jangka hayat yang pendek atau hampir luput.Indonesia dan banyak negara membangun lain kini giat laksanakan kempen vaksinasi, turut dibantu oleh sumbangan vaksin daripada negara kaya, namun berharap vaksin yang dihantar mempunyai jangka hayat yang lebih lama.Pegawai Kanan Kementerian Kesihatan, Lucia Rizka Andalusia, memberitahu Parlimen bahawa 97 peratus daripada 19.3 juta dos vaksin tamat tempoh penggunaan antara Januari dan Mac lalu didermakan negara lain.Vaksin AstraZeneca yang kebanyakannya yang sudah tamat tempoh, selain Moderna.

Selain itu, Indonesia juga menerima sumbangan vaksin melalui skim perkongsian vaksin global, COVAX, dan negara seperti Australia serta Amerika Syarikat (AS).Kakitangan Kementerian Luar, I Gede Ngurah Swajaya, turut memberitahu Parlimen bahawa Indonesia akan berhenti menerima derma vaksin sehingga April ini, selain memaklumkan negara penderma supaya vaksin yang diberi harus berbaki sekurang-kurangnya dua pertiga jangka hayatnya.Persekutuan GAVI yang mengendalikan skim COVAX bersama Pertubuhan Kesihatan Sedunia (WHO), memberitahu Reuters bahawa COVAX 'hanya menghantar vaksin yang sudah dipersetujui negara selepas mengetahui sepenuhnya jenis vaksin, jangkaan penghantaran dan jangka hayat vaksin'.Agensi Makanan dan Ubat-Ubatan Indonesia, awal bulan ini berkata ia melanjutkan tarikh luput beberapa jenis vaksin termasuk AstraZeneca dan Sinovac, selepas menyemak data sedaia ada mengenai keberkesanannya.Menurut pegawai Tabung Kanak-Kanak Pertubuhan Bangsa-Bangsa Bersatu (UNICEF), negara miskin sudah menolak lebih 100 juta dos vaksin COVID-19 diedarkan COVAX Disember lalu, kebanyakannya kerana sudah menghampiri tarikh luput. - REUTERS


China hantar lagi vaksin COVID-19 ke Kemboja

BEIJING, 31 Mac - China menyumbang sebanyak lima juta lagi dos vaksin COVID-19 untuk Kemboja pada Selasa.Naib Ketua Agensi Kerjasama Pembangunan Antarabangsa China, Deng Boging berkata bantuan vaksin itu menepati janji China untuk terus menyokong usaha melawan wabak di Kemboja.Sumbangan itu susulan perbualan telefon antara Presiden China, Xi Jining dengan Perdana Menteri Kemboja, Hun Sen pada 18 Mac lalu."Setakat ini, China telah menyumbang 42 juta dos vaksin COVID-19 kepada Kemboja dan menjadi pembekal vaksin terutama bagi negara itu.

(Anggota petugas sedang menguruskan vaksin yang disumbangkan untuk Kemboja)

"Selain itu, China juga kerap menghantar kumpulan pakar perubatan ke negara itu, menjalankan sesi perkongsian maklumat menerusi pautan video dengan pihak Kemboja, di samping membantu negara itu membina makmal ujian asid nukleik."Hospital Persahabatan Preah Kossamak China-Kemboja yang dibina dengan bantuan China telah beroperasi pada 21 Mac dan dipercayai akan memainkan peranan penting dalam usaha membendung pandemik dan memperkasa pembentukan sistem kesihatan awam di negara itu," kata Deng.Beliau berkata, China akan menunaikan komitmen Presiden Xi untuk menyediakan satu bilion dos vaksin lagi kepada negara-negara Afrika dengan 600 juta dos daripadanya diberi secara percuma.Salain itu, China juga akan menyediakan 150 juta dos kepada negara-negara ASEAN dan 50 juta dos lagi kepada negara-negara Asia Tengah secara percuma.Untuk rekod, China telah menyediakan sejumlah besar barangan bantuan termasuk pelitup muka, sut pelindung dan mesin ventilator kepada 153 buah negara dan 15 pertubuhan antarabangsa bagi usaha pencegahan dan kawalan wabak.- BERNAMA


Lebih empat juta penduduk Ukraine meninggalkan negara akibat perang - PBB

(Anggota bomba Ukraine berjalan di bandar Trostianets pada 29 Mac 2022 setelah bandar itu dirampas kembali dari penguasaan Rusia/AFP)

GENEVA, 30 Mac- Sudah lebih empat juta rakyat Ukraine meninggalkan negara bagi mengelak kesan perang akibat pencerobohan tentera Rusia yang disifatkan Pertubuhan Bangsa Bersatu (PBB) sebagai “perang tidak masuk akal.”

Menurut Suruhanjaya Tinggi Pertubuhan Bangsa Bersatu bagi Pelarian (UNHCR) sebanyak 4,019,287 rakyat Ukraine telah meninggalkan sempadan negara sejak pencerobohan bermula pada 24 Februari dengan lebih 2.3 juta menuju ke barat Poland.

“Pelarian dari Ukraine kini mencecah empat juta orang, lima minggu selepas serangan Rusia,” kata Ketua UNHCR, Filippo Grandi menerusi Twitter.

“Saya baru tiba di Ukraine. Di Lviv saya akan berbincang dengan pihak berkuasa, PBB dan rakan lain cara untuk mempertingkatkan sokongan kami kepada mereka yang terjejas kesan perang yang tidak masuk akal ini,” kata Grandi.

Jumlah pelarian telah melepasi anggaran awal UNHCR seramai 4 juta orang. Agensi itu turut menyatakan skala dan jumlah pelarian itu tidak pernah berlaku di Eropah sejak berakhirnya perang dunia ke-2.

Wanita dan kanak-kanak menyumbang sehingga 90% daripada jumlah keseluruhan pelarian.

Penduduk lelaki Ukraine berumur 18 – 60 tahun tidak dibenarkan meninggalkan negara kerana mereka boleh dipanggil berkhidmat dalam tentera.

(Pelarian Ukraine menunggu giliran dipindahkan ke sempadan Medyka selepas menyeberang sempadan Ukraine – Poland pada 29 Mac 2022/AFP)

Sementara itu Pertubuhan Antarabangsa untuk Migrasi (IOM) PBB memaklumkan, selain pelarian Ukraine, hampir 200,000 bukan warga Ukraine yang tinggal, belajar atau bekerja juga telah meninggalkan negara.

Setakat 16 Mac lalu, kira-kira 6.48 juta orang (penduduk Ukraine) hilang tempat tinggal atau menjadi pelarian di negara sendiri, jelas wakil IOM.

"Mereka memerlukan bantuan segera bagi menyelamatkan nyawa," kata organisasi itu pada Rabu. –AFP


AS lulus dos keempat vaksin untuk individu 50 tahun ke atas

(Dos keempat Pfizer-BioNTech atau Moderna Covid-19 diluluskan untuk individu berumur 50 ke atas oleh AS/AFP)

WASHINGTON, 30 Mac- Amerika Syarikat (AS) pada Selasa meluluskan pemberian dos keempat vaksin COVID-19 sama ada Pfizer-BioNTech atau Moderna untuk mereka yang berumur 50 tahun ke atas.Keputusan itu dibuat pihak berkuasa memberi amaran tentang kemungkinan gelombang baharu yang didorong oleh varian BA.2.Pentadbiran Makanan dan Dadah (FDA) dalam satu kenyataan berkata langkah tersebut diambil berdasarkan bukti yang menunjukkan dos penggalak tambahan diberikan empat bulan selepas yang terakhir, dapat meningkatkan perlindungan terhadap COVID-19 yang teruk.Selain itu, individu yang mengalami masalah gangguan imun yang telah menerima empat suntikan, dengan terbaharu sekurang-kurangnya empat bulan lalu, kini layak menerima dos kelima.Menurut kenyataan berkenaan, ini termasuk individu yang hidup dengan pemindahan organ tertentu."Vaksin Pfizer akan diberikan kepada individu berumur 12 tahun ke atas yang mengalami gangguan imun, manakala vaksin Moderna khusus untuk mereka yang berumur 18 tahun ke atas."Bukti semasa menunjukkan beberapa pengurangan perlindungan dari masa ke masa terhadap hasil serius daripada COVID-19 pada individu yang lebih tua dan mengalami masalah imun terjejas ," kata saintis kanan FDA Peter Marks, menjelaskan keputusan itu.FDA memaklumkan data dari Israel, yang sudah mengkaji kesan dos keempat diberikan empat bulan selepas dos ketiga terhadap 700,000 orang, mendapati suntikan tambahan itu selamat.Ia juga memetik data daripada kajian terhadap 154 pekerja kesihatan yang tahap antibodinya, termasuk terhadap varian Delta dan Omicron dipulihkan ke tahap tinggi, dua minggu selepas dos keempat mereka.

(Pentadbiran Makanan dan Dadah (FDA) berkata, langkah tersebut diambil berdasarkan bukti yang menunjukkan dos penggalakdapat meningkatkan perlindungan terhadap COVID-19 yang teruk/AFP)

Katanya, satu kajian yang diterbitkan dalam New England Journal of Medicine bulan ini menunjukkan bahawa tiga dos vaksin mRNA generasi semasa telah mencapai sasaran bagi tindak balas imun yang dihasilkan.Sementara pemgambilan tiga dos vaksin membawa imuniti ke tahap yang lebih tinggi, dos keempat memulihkan tahap antibodi seperti keadaan asal.Bagaimanapun, pakar berpendapat manfaat kepada golongan muda dan sihat masih belum jelas, dan mengatakan vaksin baharu mungkin perlu dibangunkan kerana virus itu terus bermutasi.-AFP


Krisis ekonomi punca rakyat Sri Lanka berdepan pemotongan elektrik 10 jam sehari

COLOMBO, 30 Mac- Kerajaan Sri Lanka hari ini mula mengenakan pemotongan elektrik 10 jam setiap hari di seluruh negara akibat kehabisan tenaga hidroelektrik, selain kekurangan bahan bakar.Negara Asia Selatan yang mempunyai 22 juta penduduk itu berada dalam krisis ekonomi terburuk sejak kemerdekaan pada 1948, disebabkan kekurangan mata wang asing untuk membayar barangan import.Pemotongan elektrik selama 10 jam itu terpaksa dilakukan kerana ketiadaan minyak untuk penjana haba."Lebih daripada 40 peratus tenaga elektrik Sri Lanka dijana daripada air tetapi kebanyakan takungan semakin surut kerana tiada hujan. Kebanyakan pengeluaran elektrik berasal daripada arang batu dan minyak," petik laporan media AFP.

Kedua-duanya diimport tetapi bekalan terhad kerana negara tidak mempunyai pertukaran asing yang mencukupi untuk membayar bekalan.Hospital telah menghentikan operasi rutin, manakala seluruh pasar raya terpaksa mencatu makanan ruji, termasuk beras, gula dan susu tepung."Kerajaan Sri Lanka sedang mencari bantuan daripada Tabung Kewangan Antarabangsa (IMF) sambil meminta lebih banyak pinjaman daripada India dan China," tambah AFP.Krisis ini telah diburukkan lagi oleh pandemik COVID-19 yang telah melumpuhkan pelancongan dan pengiriman wang. Ramai ahli ekonomi juga menyalahkan salah urus kerajaan termasuk pemotongan cukai selama bertahun-tahun dan defisit bajet.


Separuh daripada kehamilan global 'tidak disengajakan' - PBB

PARIS, 30 Mac - Hampir separuh daripada seluruh kehamilan di seluruh dunia adalah 'tidak disengajakan', demikian menurut Tabung Kependudukan Pertubuhan Bangsa Bersatu (UNFPA).Termasuk dalam kategori itu ialah kehamilan tanpa rela atau tanpa persetujuan.Berdasarkan laporan terbaharu UNFPA, sebanyak 121 juta kehamilan tidak disengajakan dilaporkan setiap tahun iaitu bersamaan 331,000 sehari.Daripada jumlah itu lebih 60% berakhir dengan pengguguran kandungan, dengan hampir separuh daripadanya secara tidak selamat.

(Laporan terbaharu UNFPA, sebanyak 121 juta kehamilan tidak disengajakan dilaporkan setiap tahun iaitu bersamaan 331,000 sehari/PBB)

Menurut Pengarah Eksekutif UNFPA, Natalia Kanem, laporan tersebut mengetengahkan gabungan faktor yang menafikan hak asasi golongan wanita untuk menentukan sama ada mereka mahu hamil atau sebaliknya.

Antara faktor yang dikenal pasti ialah ketidakseimbangan gender, keganasan seksual dan akses terhad kepada alat atau ubat pencegah kehamilan dan kemudahan menggugurkan kandungan.Konflik seperti peperangan di Ukraine dijangka menyebabkan jumlah kehamilan yang dikategorikan sebagai tidak disengajakan melonjak lebih tinggi."Terdapat pencari mangsa dan pedagang haram yang melihat tragedi dan peperangan sebagai kesempatan terbuka untuk menjadikan wanita dan kanak-kanak perempuan sasaran mereka."Berdasarkan kajian, dianggarkan lebih 20% wanita yang dipindahkan akibat konflik mengalami keganasan seksual. Saya percaya kadar sebenar yang tidak dilaporkan adalah jauh lebih tinggi,' katanya.Menurut Kanem, konflik di Afghanistan dijangka menyaksikan jumlah kes kehamilan tidak disengajakan mencecah 4.8 juta menjelang 2025. -AFP


Amaran banjir lagi, ribuan penduduk Australia diarahkan berpindah

SYDNEY, 30 Mac - Beribu-ribu penduduk di timur Australia diarahkan berpindah setelah pihak berkuasa mengeluarkan amaran cuaca buruk berterusan dalam tempoh 24 jam akan datang.Arahan dikeluarkan sebagai langkah berjaga-jaga kemungkinan berlakunya banjir.Angka kematian akibat banjir terbaharu meningkat kepada dua orang apabila seorang lelaki ditemukan mati di negeri Queensland selepas kenderaannya terperangkap dalam banjir.Beberapa bandar di Australia masih bergelut dengan proses pembersihan selepas banjir dahsyat pada awal Mac.Banyak bangunan yang ditenggelami air bulan lalu, dijangka dinaiki air semula.

(kereta yang ditengalami banjir di Syney, Australia/AFP)

Semalam, Biro Meteorologi mengeluarkan amaran banjir kilat yang berpotensi mengancam nyawa di sepanjang pantai utara New South Wales merentasi jarak lebih 500 kilometer.Dengan paras air sungai yang semakin meningkat, penduduk di bandar Lismore di utara New South Wales, diarah berpindah menjelang petang semalam.


Rusia bersetuju kurangkan aktiviti ketenteraan di dua bandar utama Ukraine

KIEV, 30 MAC - Rusia bersetuju mengecilkan skala serangan tenteranya di Kiev dan sebuah lagi bandar utama di Ukraine.Persetujuan itu dicapai dalam rundingan di Istanbul, Turki.

(Pasukan bomba berusaha memadam kebakaran di sebuah kemudahan menyimpan bahan api akibat terkena bedilan peluru berpandu Rusia di bandar Lviv, Ukraine/AFP)

Menurut pemimpin-pemimpin Ukraine, rundingan tersebut yang merupakan pusingan keenam antara kedua-dua pihak, memberi petunjuk positif.

Ketua perunding Ukraine, David Arakhamia yakin ada harapan untuk membawa presiden kedua-dua negara bersemuka di meja rundingan bagi menamatkan konflik terburuk di Eropah dalam tempoh beberapa dekad.

Ketua perunding Rusia, Vladimir Medinsky pula menyifatkan perbincangan di Istanbul sangat bererti.Manakala Timbalan Menteri Pertahanan, Alexander Fomin memaklumkan, terdapat perkembangan positif berhubung tuntutan Rusia supaya Ukraine memberi jaminan untuk menjadi negara neutral dengan status bebas senjata nuklear."Kami telah memutuskan untuk mengurangkan secara radikal aktiviti ketenteraan di bandar Kiev dan Chernigiv," tambahnya.Presiden Ukraine, Volodymyr Zelensky dilaporkan menyambut baik perkembangan itu.Beliau bagaimanapun masih mengambil sikap berwaspada."Isyarat positif yang diterima hasil rundingan di Istanbul tidak menenggelamkan bunyi letupan dan bedilan tentera Rusia. Kami akan terus memperkukuh operasi pertahanan," katanya menerusi video yang disiarkan secara dalam talian.Dalam pada itu Amerika Syarikat meragui komitmen Rusia mengotakan janjinya.Washington bersama-sama kuasa Barat yang lain berikrar akan terus meningkatkan tekanan terhadap Moscow. -AFP


Tentera pakatan Saudi umum gencatan senjata di Yaman

RIYADH, 30 Mac - Tentera pakatan diterajui Arab Saudi yang menyokong kerajaan Yaman dalam konflik menentang pemberontak Huthi mengumumkan gencatan senjata bermula Rabu pagi.Tentera pakatan juga mengumumkan persetujuan agar rundingan damai diadakan pada bulan Ramadan yang bermula awal April ini.

(Pasukan yang setia kepada pemberontak Huthi Yaman mengambil bahagian dalam perarakan tentera menandakan ulang tahun ke-7 campur tangan pakatan pimpinan Arab Saudi di negara mereka, di ibu negara Sanaa, pada 29 Mac 2022/AFP)

"Kami dengan ini mengumumkan keputusan menghentikan operasi ketenteraan di Yaman bermula 6 pagi Rabu, 30 Mac 2022," katanya dalam kenyataan yang disiarkan oleh Saudi Press Agency."Ini bertepatan dengan rundingan Yaman-Yaman dan bertujuan mewujudkan suasana positif untuk mereka mencapai kesepakatan dan perdamaian di Yaman pada bulan suci Ramadan," tambah kenyataan itu.Kumpulan Huthi sebelum ini menolak untuk menghadiri rundingan damai anjuran Majlis Kerjasama Teluk di Riyadh melibatkan kerajaan Yaman dan kerajaan Amerika Syarikat serta Utusan Khas Pertubuhan Bangsa Bersatu ke Yaman Hans Grundberg.Menurut kumpulan itu, mereka tidak akan menyertai rundingan yang diadakan di wilayah musuh.Rundingan tersebut pada asalnya dijadualkan bermula hari ini. -AFP


Lapan anggota pengaman PBB terbunuh, helikopter terhempas

GOMA, 30 Mac - Lapan anggota pengaman Pertubuhan Bangsa-Bangsa Bersatu (PBB) maut apabila sebuah helikopter terhempas di timur Republik Demokratik Congo yang bergolak.Mangsa terdiri daripada enam warga Pakistan, dan masing-masing seorang warga Rusia dan Serbia.Menurut tentera Pakistan, kejadian berlaku ketika kesemua mereka menjalankan misi tinjauan ke negara bergolak itu."Ketika menjalankan misi peninjauan di Congo, sebuah helikopter PUMA terhempas. Punca sebenar nahas masih belum dapat dipastikan," kata sayap media tentera Pakistan.Ia turut memaklumkan bahawa enam tentera Pakistan adalah antara yang terbunuh.

(Lokasi berlakunya nahas helikopter PUMA terhempas menyebabkan lapan anggota pengaman PBB maut/AP)

Perdana Menteri Pakistan, Imran Khan menyatakan "rasa terkejut dan dukacitanya yang mendalam", dan memberi penghormatan kepada usaha keamanan global oleh angkatan tentera negara itu.Pihak berkuasa tentera Congo di North Kivu berkata pemberontak M23 telah "menembak jatuh" pesawat itu. Tetapi kumpulan itu menafikan dan sebaliknya mendakwa tentera Congo bertanggungjawab atas nahas itu.- AFP


Lima maut dalam serangan bersenjata di Tel Aviv

BNEI BRAK, 30 Mac -Lima orang dilaporkan terbunuh dalam serangan bersenjata terbaharu di Bnei Brak, berhampiran bandar Tel Aviv.Perkara itu disahkan ketua responden kecemasan Magen David Adom, Eli Bin.Susulan kejadian, polis dikerah ke lokasi terbabit

(Lima orang terbunuh dalam serangan senjata dekat Tel Aviv/AFP)

"Dukacitanya kami laporkan bahawa lima orang meninggal dunia," kata ketua pasukan kecemasan Magen David Adom, Eli Bin, ketika merangkumkan kes kematian daripada insiden tembakan di dua lokasi dekat Bnei Brak.

Presiden Palestin, Mahmud Abbas, yang berpangkalan di Tebing Barat, mengeluarkan kenyataan mengutuk serangan berkenaan."Pembunuhan warga Palestin dan Israel hanya akan terus menjejaskan situasi ini, tatkala kita bergelut untuk mencapai kestabilan," katanya menerusi kenyataan seperti dilaporkan agensi berita Wafa.Sehingga kini, belum ada mana-mana pihak yang tampil mengaku terbabit dalam insiden tembakan berkenaan.Ahad lepas, dua anggota polis Israel maut dalam serangan dua lelaki bersenjata di bandar Hadera, kira-kira 50 kilometer di utara Tel Aviv.Kumpulan militan Daesh pada Isnin mengaku mendalangi serangan itu yang turut mencederakan 10 lagi mangsa.Minggu lalu empat penduduk terbunuh dalam kejadian rempuhan kenderaan di bandar selatan Beersheba.


Kapal dana asing pertama berdaftar di Pelabuhan Yangpu China

BEIJING, 29 Mac - Kapal tangki minyak Ma Yue milik Syarikat Perkapalan Xinle berjaya menyelesaikan prosedur kastam di pelabuhan Yangpu, wilayah Hainan, China, pada Ahad.Kapal ini disifatkan sebagai kapal dibiayai dana asing pertama yang mendaftar di pelabuhan itu, dan turut memperlihatkan daya tarikan pelabuhan perdagangan bebas Hainan.Singapore Global Energy Overseas Pte. Ltd., pemilik Kapal Ma Yue dengan muatan 5,036 tan metrik bersikap optimis terhadap prospek perkembangan pelabuhan Hainan susulan daripada Pelan Induk Pembinaan Pelabuhan Perdagangan Bebas Hainan yang dikemukakan China pada Jun 2020.Ia kemudiannya mendaftar dan menubuhkan Syarikat Perkapalan Xinle di Yangpu pada 11 Jun, 2021 bagi menembusi pasaran China.Syarikat Perkapalan Xinle mengemukakan permohonan mendaftarkan kapal Ma Yue di Pelabuhan Yangpu pada 2 Mac tahun ini, dan dua anak kapal warga Thailand pula memohon sijil pengiktirafan visa pada 7 Mac dengan Pentadbiran Keselamatan Maritim Hainan.Kedua-dua anak kapal itu menjadi anggota kru asing kumpulan pertama yang bekerja di atas kapal didaftarkan di pelabuhan Yangpu China.Setakat ini, terdapat 412 perusahaan sektor industri perkapalan telah berdaftar di pelabuhan Yangpu pada masa ini.

(Pelabuhan di China/FOTO COMPANY PROFILE YANGPU PORT)

Sebanyak 204 kapal telah berdaftar dengan jumlah muatan mencecah 8.97 juta tan metrik, manakala 33 kapal asing daripadanya didaftarkan di Pelabuhan Yangpu dengan jumlah muatan seberat 5.17 juta tan metrik, sekali gus meletakkan Hainan berada di tempat kedua di China dari segi pendaftaran jumlah kapal asing.Selain itu, pelabuhan Yangpu mempunyai 18 laluan perkapalan antarabangsa dan 21 laluan perkapalan domestik yang menghubungkan hampir semua pelabuhan di bandar sepanjang pantai China dan pelabuhan utama rantau Asia Tenggara termasuk Malaysia, Singapura, Vietnam.Kedamaian dan pembangunan merupakan aspirasi bersama China dengan negara-negara Asia Tenggara. Potensi pasaran permintaan domestik China akan menjadi penggerak penting pertumbuhan ekonomi global termasuk rantau Asia Tenggara.Pembinaan Pelabuhan Perdagangan Bebas Hainan adalah kondusif dalam menggabungkan pasaran serta sumber antara China dan negara Asia Tenggara, secara tidak langsung mendorong pertumbuhan ekonomi kedua-dua pihak- BERNAMA


Rusia tangguh syarat wajib pekerja IT sertai tentera, elak penghijrahan

(Penduduk Rusia melawat “Red Square” tengah Moscow pada 28 Mac 2022/AFP)

MOSCOW, 29 Mac- Rusia hari ini menangguhkan syarat mewajibkan pekerja muda IT daripada menyertai program ketenteraan selepas penghijrahan beramai-ramai pengatur cara komputer susulan operasi tentera di Ukraine.

Sebelum ini, kerajaan Rusia mewajibkan penduduk lelaki berumur antara 18 hingga 27 tahun menyertai khidmat tentera.

Bagaimanapun ramai yang cuba mengelak daripada menyertainya sama ada melalui pengecualian perubatan atau pendidikan dan ada juga yang tidak mengendahkan arahan tersebut.

“Lelaki berumur 27 tahun dan ke bawah, pekerja syarikat IT boleh mangguhkan penyertaan mengikuti program khidmat tentera,” menurut dekri yang diterbitkan dalam laman sesawang kerajaan.

Syarat lain, mereka juga perlu memiliki ijazah dari universiti dan pernah bekerja di syarikat IT untuk sekurang-kurangnya selama setahun.

(Pemimpin tertinggi Rusia termasuk pemimpin tentera mengadakan taklimat operasi ketenteraan di Ukraine pada 25 Mac 2022/AFP)

Syarikat yang ingin mendapatkan penangguhan untuk kakitangan mereka wajib menghantar senarai kepada pihak berkuasa paling lewat pada 1 Mei ini, menurut dekri tersebut.

Dekri itu turut menyatakan, pelajar universiti melibatkan lebih 60 subjek juga boleh memohon pengecualian itu termasuk subjek Matematik, Sains Gunaan Komputer dan Kejuruteraan Radio.

“Amat penting untuk tidak memperlahankan pembangunan sektor IT di negara kita meskipun dikenakan sekatan,” kata Perdana Menteri Rusia, Mikhail Mishustin menerusi satu kenyataan.

Tenaga muda Rusia dilapor meninggalkan negara secara beramai-ramai selepas Rusia memulakan tindakan ketenteraan di Ukraine pada 24 Februari lalu.

Minggu lalu, Ketua Persatuan Syarikat Elektroteknik Rusia, Sergei Plugotarenko memberitahu dewan rendah bahawa lebih 70,000 tenaga muda telah meninggalkan negara. –AFP


5,000 terkorban dalam serangan di Mariupol

(Seorang tentera Ukraine melalui lorong barisan hadapan di bahagian utara wilayah Kiev pada 28 Mac 2022/AFP)

KIEV, 29 Mac- Ukraine melaporkan sekurang-kurangnya 5,000 orang terkorban dalam 'malapetaka' krisis kemanusiaan yang kini melanda bandar Mariupol.Ia berikutan pertempuran di sekitar Kiev, termasuk kawasan di pinggir bandar semakin memuncak selepas barisan pertahanan mendakwa berjaya mengusir penceroboh Russia.Beberapa bandar di Ukraine masih terus dibedil Rusia walaupun menjelang rundingan damai di Turki, hari ini, ketika Kiev dan sekutu baratnya berusaha menamatkan perang yang tercetus selama sebulan.Menurut pegawai kanan Ukraine, sekurang-kurangnya 5,000 penduduk telah dikebumikan dan seramai 10,000 lagi dikhuatiri meninggal dunia.Angka itu mengesahkan senario paling malang yang melanda bandar di Pelabuhan selatan Mariupol yang kini sudah dikepung.Menurut penasihat presiden, Tetyana Lomakina, pengebumian terpaksa dihentikan sejak 10 hari lalu akibat bedilan berterusan.Serangan Russia berhampiran Kiev menyebabkan lebih 80,000 rumah terputus bekalan elektrik."Untuk menawan Kiev secara asasnya adalah menawan Ukraine dan itu adalah matlamat mereka," menurut Timbalan Menteri Pertahanan Ukraine, Ganna Malyar."Rusia sedang cuba untuk meruntuhkan tembok di sekitar Kiev dan menghalang laluan kenderaan," katanya.

(Seorang tentera Ukraine berjalan di antara runtuhan ibu pejabat wilayah yang musnah di Kharkiv/AFP)

Bagaimanapun, pasukan pertahanan Ukraine berjaya menawan semula pinggir bandar Irpin dari pasukan Rusia dengan membersihkan kawasan itu dari satu blok ke satu blok," menurut Menteri Dalam Negeri Ukraine, Denys Monastyrsky.Wartawan AFP melaporkan, bunyi bedilan masih kedengaran di sekitar jalan menuju ke Irpin, namun kebanyakan penduduk termasuk seorang warga emas berusia 86 tahun, Olga Molchanova, sudah mula meninggalkan bandar berkenaan."Kami hanya berdoa kepada tuhan untuk keselamatan. Saya berdoa supaya tentera yang mempertahankan kami diberi kekuatan," katanya yang menangis sebaik bertemu semula dengan anak perempuannya, Agnesa Brovkina."Telinga ibu saya menjadi pekak akibat bedilan dan serangan roket tanpa henti. "Siang dan malam tanpa mengira masa, itu saja yang berlaku," katanya. -AFP


Tiga maut pesawat ringan rempuh pasar raya di Mexico

(Pesawat ringan terhempas dan merempuh sebuah pasar raya di perbandaran Temixco dan turut mencederakan empat pengunjung pasar raya berkenaan/REUTERS)

TEMIXCO, 29 Mac- Tiga orang maut, dan lima cedera pada Isnin selepas sebuah pesawat ringan terhempas di dalam sebuah pasar raya di perbandaran Temixco, di tengah Mexico.Kemalangan itu berlaku kira-kira jam 13:15 di negeri Morelos, terletak 59 kilometer (36.6 batu) di selatan bandar Mexico.Petugas kecemasan tiba di tempat kejadian untuk membantu lima orang yang cedera, empat daripadanya sedang membeli-belah di pasar raya ketika pesawat itu terhempas."IMereka yang maut adalah tiga penumpang pesawat dengan seorang cedera, sementara empat lagi mangsa adalah pengunjung pasar raya," "Pada peringkat pertama, kawasan itu ditutup untuk memastikan tiada tumpahan minyak yang boleh menyebabkan risiko kebakaran dan letupan."Kawasan itu terlebih dahulu dipastikan benar-benar tidak terdedah kepada risiko sebelum pasukan penyelamat memulakan tugas ," menurut Penyelaras Perlindungan Awam Morelos, Enrique Clement Gallardo, memberitahu Reuters.

(Petugas menyelamat hanya masuk ke tempat kejadian selepas dipastikan tidak berlaku tumpahan minyak dari pada pesawat yang boleh menyebabkan kebakaran dan letupan/REUTERS)

Pihak berkuasa Temixco berkata, empat orang di dalam pesawat itu berlepas dari Acapulco di negeri Guerrero dan menuju ke Puebla. Katanya, tiga daripada mereka terbunuh dalam kemalangan itu, dan seorang lagi sedang dirawat."Pejabat Pendakwa Raya Morelos dan Aeronautik Awam akan menyiasat punca yang menyebabkan kemalangan itu," kata pihak berkuasa tempatan.-REUTERS


Lelaki bersenjata menyerang kereta api penumpang di barat laut Nigeria

KANO, 29 Mac- Lelaki bersenjata menyerang sebuah kereta api penumpang di barat laut Nigeria pada malam Isnin.Bagaimanapun pihak tentera dapat mematahkan serangan bersenjata dan mengekang tindakan melepaskan bom ke atas landasan daripada menjadi lebih buruk.Menurut saksi dalam kalangan penumpang kereta api terbabit, tindakan pihak tentera dapat mematahkan serangan itu tanpa menyebabkan sebarang kemalangan jiwa.Kereta api itu dilanggar kira-kira pukul 9:00 malam di laluan antara ibu negara Abuja dan bandar utama barat laut Kaduna, di mana lelaki bersenjata lengkap telah menyerang lapangan terbang dua hari sebelumnya.Ini adalah keganasan terbaharu yang dikaitkan dengan kumpulan penjenayah bersenjata tempatan yang dipersalahkan kerana peningkatan keganasan dan penculikan besar-besaran di barat laut Nigeria.“Pengganas telah menyerang kereta api menuju Abuja petang ini dengan 970 penumpang di dalamnya,” kata sumber keselamatan kanan kepada AFP."Pengganas mengebom landasan dengan bahan letupan di antara bandar Katari dan Rijana, yang merupakan tempat penculikan yang terkenal. Ini memaksa kereta api berhenti sementara pengganas mengepungnya dan mula menembak ke arah koc," kata sumber itu."Serangan itu telah dipatahkan oleh tentera yang dikerahkan tepat pada masanya. Pengganas melarikan diri apabila tentera tiba. Kereta api itu kalis peluru, ini menyelamatkan penumpang."Menurut sumber itu, tiada kemalangan jiwa dan kereta api itu menuju semula ke Abuja, kerana landasan ke Kaduna rosak.

Seorang sumber awam, Muhammad Musa bercakap kepada AFP, dia dihubungi isteruinya melalui telefon, memaklumkan serangan itu dan tindakan pantas menyelamat pihak tentera."Saya bercakap dengan isteri serta rakan dan mereka memberitahu telah diselamatkan oleh tentera. Tiada siapa yang cedera. Mereka akan kembali ke Abuja," kata Muhammad Musa kepada AFP."Mereka berada di dalam kereta api dan memberitahu kepada saya mereka kini selamat. Tentera datang menyelamatkan mereka daripada serangan bersenjata ity," kata Abdullahi Mustapha kepada AFP melalui telefon."Mereka akan kembali ke Abuja. Mereka tidak dapat pergi terus ke Kaduna kerana landasan telah dirosakkan oleh letupan itu," katanya.Insiden itu berlaku dua hari selepas lelaki bersenjata lengkap menyerang lapangan terbang Kaduna pada hari Sabtu, membunuh seorang pengawal keselamatan dan mengganggu sementara penerbangan sebelum dihalau oleh tentera. -AFP


Kerabat Diraja berkumpul untuk upacara peringatan Putera Philip

(Majlis pemakaman pada 17 April 2021 yang hanya dihadiri 30 orang di pekarangan  Istana Windsor, barat London itu ditonton berjuta-juta penonton televisyen dengan orang ramai diminta tidak berkumpul kerana pandemik/REUTERS)

LONDON, 29 Mac- Satu upacara kesyukuran diadakan pada Selasa untuk mendiang suami Ratu Elizabeth II, Putera Philip, selepas hampir setahun kemangkatannya yang pengebumiannya diadakan semasa sekatan COVID-19 dilaksanakan di Britain.Philip, yang berkahwin dengan permaisuri selama 73 tahun, mangkat pada 9 April tahun lalu pada usia 99 tahun.Upacara peringatan dan penghormatan di Westminster Abbey di tengah London, akan dijalankan istiadat "mengucapkan terima kasih atas dedikasi Duke of Edinburgh kepada keluarga, negara dan Komanwel", kata Pegawai Diraja.Penghormatan daripada kerabat Diraja dan rakan sejawat asing, pembesar negara dan kumpulan angkatan tentera yang meriah akan memberi gambaran peringatan serta penghormatan mengenang kembali keluarga Diraja itu.Ratu Elizabeth berharap untuk menghadiri upacara peringatan untuk mendiang suaminya Putera Philip, kata sumber istana pada Khamis (24 Mac), selepas raja berusia 95 tahun itu membatalkan penampilan umum awal bulan ini.Kesihatan permaisuri menjadi tumpuan sejak dia ditempatkan dalam rawatan di hospital Oktober lalu kerana tahap kesihatan kurang baik seperti diarahkan oleh pasukan perubatannya untuk berehat. Pada bulan Februari baginda dijangkiti COVID-19 dan mengalami simptom seperti selsema ringan.

(Ratu Elizabeth Britain dilihat semasa pengebumian Putera Britain Philip, suami kepada Ratu Elizabeth, yang meninggal dunia pada usia 99 tahun, di Windsor, Britain, 17 April 2021/FAIL REUTERS)

Sejak pernah didapati positif COVID-19, permaisuri hanya menjalankan tugas ringan termasuk bertemu secara langsung dengan Perdana Menteri Kanada Justin Trudeau.Bagaimanapun ratu berusia 95 tahun itu menarik diri daripada majlis 14 Mac lalu untuk Komanwel 54 negara yang diketuainya. Keputusan itu tidak berkaitan dengan sebarang penyakit dan lebih kepada keselesaannya menjalankan tugas rasmi.Kematian Putera Philip pada usia 99 tahun menjadi kehilangan besar kepada Ratu Elizabeth II yang menyifatkan mendiang suaminya sebagai tonggak kekuatan dirinya selama ini.Istana Buckingham dalam kenyataan berkata, Ratu Elizabeth mengumumkan pemergian Duke Of Edinburgh itu sebagai 'kesedihan yang amat mendalam buat suami tercinta'."Keluarga Diraja bersama seluruh masyarakat bersedih dengan kematian Putera Philip," kata kenyataan itu pada hari kemangkatan putera berkenaan. -REUTERS


Dadah: Nagaenthran kekal dihukum mati, rayuan ditolak

SINGAPURA, 29 Mac- Mahkamah Tinggi Singapura menolak rayuan terakhir warga Malaysia yang dikenakan hukuman mati akibat kesalahan berkaitan dadah.

Keluarga mangsa menyifatkan keputusan terhadap Nagaenthran K. Dharmalingam yang mengalami masalah mental itu amat mengejutkan dan berasa hampa.

Nagaenthran yang berasal dari Perak ditahan pada 2009 selepas disyaki mengedar 42.72 gram dadah jenis heroin ke Singapura.

Dia telah dijatuhkan hukuman mati pada 2010 dan dijadual menjalani hukuman pada November, namun keputusan itu mencetuskan kritikan Kesatuan Eropah dan jutawan Richard Branson kerana mangsa mengalami masalah mental atau ketidakupayaan intelek.

Pemuda berusia 34 tahun itu membuat rayuan terakhir menerusi peguamnya dengan berhujah bahawa hukuman mati terhadap seseorang yang kurang upaya mental bertentangan dengan undang-undang antarabangsa.

Namun Mahkamah Rayuan menolak hujah itu dan Ketua Hakim Singapura, Sundaresh Menon berkata " fakta dan undang-undang itu tiada asas".

Jelasnya, pelaku telah "diberikan proses perundangan sewajarnya" dan pihak pembelaannya telah mengemukakan "tiada apa-apa (bukti dan fakta) untuk mencadangkan bahawa dia (pelaku) tidak bersalah.

Seorang peguam hak asasi manusia, M. Ravi yang membantu kes itu berkata tiada lagi rayuan akan dikemukakan dan dan hukuman mati boleh dilakukan dalam tempoh beberapa hari akan datang.

Bercakap kepada AFP, seorang ahli keluarga Nagaenthran, Sarmila Dharmalingam berkata keluarga amat kecewa dengan keputusan tersebut.

"Kami terkejut dengan keputusan mahkamah itu walaupun abang saya... memgalami IQ rendah." Katanya. -AFP


The Academy kecam insiden tampar Will Smith di Oscar

LOS ANGELES, 29 Mac Penganjur anugerah Oscar, The Academy mengecam tindakan Will Smith yang menampar selebriti Chris Rock di pentas anugerah berprestij itu di Dolby Theatre, Los Angeles, Amerika Syarikat pada Ahad malam (Isnin pagi waktu Malaysia).

The Academy turut melakukan "semakan formal" berikutan insiden aktor ternama itu menampar Chris Rock berdasarkan undang-undang California.

"Kami telah memulakan semakan rasmi mengenai kejadian itu dan akan menilai tindakan dan akibat selanjutnya mengikut undang-undang Kecil, Piawaian Kelakuan dan undang-undang California", menurut kenyataan dikeluarkan The Academy.

Semalam, seluruh dunia dikejutkan dengan insiden Will Smith menampar Chris Rock pada anugerah berprestij itu.

Insiden tersebut bermula apabila Rock berada di pentas itu untuk menyampaikan anugerah bagi kategeori Dokumentari Terbaik.

Rock dengan sikap lawaknya mula bergurau dengan penonton dan sebaik terpandang Smith dan isterinya Jada, dia kemudian bersenda dengan pasangan suami isteri itu.

Namun, Rock tidak menyedari tindakannya mengundang kemarahan Smith yang juga calon bagi kategori Pelakon Lelaki Terbaik menerusi filem King Richard.

Rock bergurau terhadap Jada yang kini muncul dengan imej botak berikutan masalah kesihatan seperti yang dibintangi oleh Demi Moore dalam filem G.I. Jane.

Bagaimanapun Smith, tampil membuat permohonan maaf secara terbuka kepada penganjur Anugerah Academy serta seluruh penggiat seni berhubung tindakannya ‘menampar’ wajah selebriti Chris Rock ketika acara tersebut berlangsung.

Perkara tersebut dilakukan pelakon filem King Richard itu ketika dia menyampaikan ucapan selepas dinobatkan sebagai pemenang Pelakon Lelaki Terbaik Oscar 2022. - AFP


Penularan varian omicron di Korea Selatan semakin berkurang

SEOUL, 29 Mac - Presiden Korea Selatan, Moon Jae-in menyatakan negara berkenaan telah melepasi kemuncak gelombang terburuk COVID-19 yang berpunca daripada varian Omicron.Namun begitu, beliau meminta usaha dipertingkat demi memastikan jumlah pesakit kritikal dan kadar kematian terkawal.

Beliau juga menggesa orang ramai supaya mendapatkan dos penggalak untuk perlindungan berganda.Menurut data Pusat Kawalan dan Pencegahan Penyakit Korea, hampir 64 peratus penduduk negara itu sudah menerima suntikan dos penggalak.Jae-in turut memerintahkan kerajaan melakukan segala yang termampu untuk menstabilkan tindak balas perubatan, supaya pesakit kritikal dan kadar kematian dapat dikurangkan.-AFP


Protokol kesihatan di Indonesia diseragam

YOGYAKARTA, 29 Mac - Indonesia akan menyeragamkan protokol kesihatan terutama berkaitan perjalanan, bagi membantu memulihkan semula sektor ekonominya yang terjejas akibat pandemik COVID-19. Kumpulan G20 telah memulakan perbincangan bersama pihak berkuasa kesihatan Indonesia menerusi persidangan yang diadakan di Yogyakarta.

Menteri Kesihatan, Budi Gunadi Sadikin memberitahu, mesyuarat G20 berkenaan diadakan, bagi mencari kaedah terbaik mengurus dan memudahkan perjalanan pelancong.Bagaimanapun katanya, kelonggaran dan penyeragaman yang dibuat tetap perlu mematuhi SOP COVID-19, seperti melaksanakan ujian dan telah menerima suntikan vaksin.Jakarta pada masa sama akan turut menyelaras protokol perjalanan dengan negara-negara ASEAN dan Kesatuan Eropah.-REUTERS


Ribuan tunjuk perasaan, bantah prosedur gugurkan kandungan

MADRID, 29 Mac - Ribuan penunjuk perasaan berarak di Madrid untuk membantah prosedur pengguguran kandungan pada Ahad lepas, ketika kerajaan berhaluan kiri Sepanyol menyediakan undang-undang untuk menjamin kebenaran untuk menggugurkan kandungan di hospital awam. Mereka membawa sepanduk tertera "pengguguran kandungan tidak wajar" dan berulang kali melaungkan slogan "Lebih Menghormati Nyawa" ketika berhimpun di ibu kota Sepanyol ke dataran Cibeles, tengah Madrid."Terdapat alternatif lain. Selepas kandungan digugurkan akan berlakunya trauma, tetapi itu tidak selalu dibincangkan," kata Yolando Torosio yang turut menghadiri perhimpunan tersebut bersama anak perempuannya.Tunjuk perasaan itu dianjurkan oleh platform "Yes to Life" ("Ya kepada Hidup") yang menganggarkan sekitar 20,000 orang mengambil bahagian. Namun, wakil pemerintah Madrid menyatakan jumlah itu dihadiri sekitar 9,000 orang.Kelihatan ibu bapa yang membawa kereta sorong bayi, pasangan yang bersara dan belia hadir ke protes tersebut dengan memegang bendera Sepanyol.Meskipun Sepanyol menarik balik pengguguran kandungan daripada senarai jenayah pada 1985, wanita di negara yang kebanyakan penduduknya menganut ajaran Katolik berdepan dengan pelbagai cabaran memandangkan ramai doktor enggan melakukan prosedur tersebut.

Menurut pertubuhan doktor Sepanyol OMC, "kebanyakan" doktor obstetrik dan ginekologi yang bekerja di sektor awam menyifatkan diri mereka sebagai "penentang berhemat" dan enggan menggugurkan kandungan. Oleh itu, wanita di beberapa daerah perlu merentas beratus kilometer semata-mata untuk menggugurkan kandungan mereka kerana tiada klinik swasta dan hospital awam yang berdekatan melaksanakan prosedur pengguguran tersebut. Perdana Menteri Pedro Sanchez sedang menyiapkan undang-undang untuk memastikan semua hospital awam melaksanakan proses pengguguran kandungan.Pedro Sanchez juga ingin meminda undang-undang agar kanak bawah umur yang berusia 16 dan 17 boleh menggugurkan kandungan mereka tanpa izin ibu bapa, seperti dilaksanakan di Britain dan Perancis. Tinjauan menunjukkan kebanyakan warga Sepanyol menyokong untuk mengekalkan undang-undang sedia ada, iaitu menggugurkan kandungan yang dilakukan dalam 14 minggu pertama kehamilan. - AFP


20 orang ditembak mati di gelanggang sabung ayam

MEXICO, 29 Mac - Pihak berkuasa Mexico mengesahkan bahawa 20 orang terbunuh apabila sekumpulan lelaki bersenjata menyerbu gelanggang sabung ayam, di sebuah bandar kecil di negeri barat Michoacan, semalam.Menurut Pejabat Peguam Negara dalam satu kenyataan, pihak berkuasa telah dikerahkan ke lokasi kejadian kira-kira pukul 10.30 malam selepas menerima laporan mengenai serangan ke atas tempat yang sering digunakan untuk menganjurkan pertaruhan sabung ayam secara haram di bandar itu."Seramai 16 mayat lelaki dan tiga wanita ditemui di tempat kejadian, seorang didapati meninggal dunia ketika dalam perjalanan ke hospital, manakala lima mangsa lagi dirawat kerana mengalami kecederaan," menurut pejabat peguam negara.

Pihak berkuasa persekutuan Michoacan turut mendesak agar menangkap mereka yang tidak bertanggungjawab atas tindakan ganas tersebut.Michoacan dan negara jiran Guanajuato merupakan dua negeri paling ganas di Mexico disebabkan peperangan antara kumpulan yang bersaing dan terlibat dalam pengedaran dadah dan aktiviti haram lain termasuk perdagangan bahan api curi. - AFP


Angka korban akibat demam Lassa di Nigeria meningkat 123 mangsa

ABUJA, 28 Mac- Angka kematian akibat demam Lassa di Nigeria tahun ini meningkat kepada 123 mangsa di tengah-tengah usaha kerajaan mengurangkan jangkitan di seluruh negara, menurut Pusat Kawalan Penyakit Nigeria (NCDC) semalam.NCDC dalam satu kenyataan memaklumkan sebanyak 659 kes demam Lassa telah direkodkan di seluruh negara Afrika Barat sejak Januari.Daripada jumlah itu, 45 pengamal kesihatan turut dijangkiti antara Januari dan Mac, menurut agensi kesihatan awam itu.Kira-kira 91 kawasan tempatan di 23 negeri di Nigeria telah melaporkan kes jangkitan setakat ini, lapor Xinhua.Menurut NCDC dengan jumlah kematian yang direkodkan setakat ini, kadar kematian bagi wabak demam Lassa adalah 18.7%.

Kumpulan utama yang terjejas setakat ini berumur antara 21 dan 30 tahun.NCDC memaklumkan bahawa pembawa virus Lassa adalah tikus spesis multimammate yang boleh ditemui di seluruh wilayah Afrika Barat, sambil menyeru negara-negara jiran terus berwaspada terhadap penularan penyakit itu.Pada bulan Januari, NCDC berkata ia telah mengaktifkan pusat operasi kecemasan demam Lassa pelbagai sektor dan disiplin sebagai tindak balas terhadap wabak di negara itu.


PM Pakistan anjur himpunan besar-besaran sebelum berdepan usul undi tidak percaya di Parlimen

NEW DELHI, 28 Mac- Perdana Menteri Pakistan, Imran Khan semalam berucap di perhimpunan besar-besaran di Islamabad susulan undi tidak percaya terhadapnya dikemukakan di Parlimen.Dalam ucapannya yang panjang lebar, pemimpin Parti Pakistan Tehreek-e-Insaf (PTI) itu menyuarakan visinya untuk menjadikan Pakistan lebih kukuh daripada segi ekonomi dan berikrar melaksanakan dasar luar yang bebas serta memerangi rasuah.Imran yang menjadi Perdana Menteri pada 2018 berkata, terdapat cubaan anasir luar untuk melemahkan kerajaannya.“Kami tidak akan tunduk kepada sesiapa,” katanya.Beliau mendakwa cubaan memanipulasi dasar luar Pakistan sedang diatur dari luar negara.“Kami telah mengetahui tentang konspirasi ini sejak berbulan-bulan,” katanya.

Kerajaan Imran berdepan cabaran paling serius daripada parti pembangkang utama negara itu.Parlimen Pakistan dijangka mengundi usul berkenaan bagi menentukan sama ada kerajaan mempunyai majoriti dalam badan perundangan 342 kerusi itu.


Kebakaran baharu dikesan di tapak loji nuklear Chernobyl

(Timbalan Perdana Menteri Ukraine, Iryna Vereshchuk/Fail AFP)

KIEV, 28 Mac- Satu kebakaran baharu dikesan berhampiran tapak utama loji nuklear Chernobyl yang tidak aktif namun dikuasai pasukan tentera Rusia selepas pencerobohan besar-besaran awal bulan lalu.Menurut Timbalan Perdana Menteri Ukraine, Iryna Vereshchuk menerusi Telegram, kebakaran dikesan bermula di zon larangan yang boleh menyebabkan kesan serius."Bagaimanapun, hari ini kebakaran agak mustahil untuk dikawal dan dipadam disebabkan zon itu kini dikawal sepenuhnya tentera Rusia yang menceroboh kawasan itu", katanya.Agensi Tenaga Atom Antarabangsa (IAEA) pada Ahad melaporkan, "keadaan kekal tidak berubah" merujuk jaminan keselamatan di Chernobyl serta tapak loji nuklear lain di Ukraine. Minggu lepas, badan pemantau PBB itu menyatakan kebakaran hutan di kawasan tapak CHernobyl tidak mencetuskan risiko radiologi besar.

(Gambar diedarkan Kementerian Pertahanan Rusia pada 26 Februari 2022 selepas tentera menawan tapak Loji Nuklear Chernobyl/AFP)

Sejak 9 Mac lalu, IAEA tidak menerima data kemas kini langsung berkaitan keselamatan dari Chernobyl. Agensi itu menyatakan, turut bimbang dengan penggantian kakitangan keselamatan yang mengawal tapak berkenaan kerana semakin berkurangan sejak 20 Mac lalu. Tentera Rusia menawan tapak loji nuklear terbesar Eropah itu pada 24 Februari, hari pertama mereka memulakan operasi khas tentera yang disebut Amerika Syarikat dan sekutunya sebagai pencerobohan tentera di Ukraine. Reaktor ke-4 loji nuklear Chernobyl itu meletup pada 26 April 1986, ketika ujian keselamatan; bencana nuklear terbesar dunia yang membunuh ratusan orang apabila asap dipenuhi bahan radioaktif memenuhi ruang udara Eropah sejauh 2,334 kilometer sehingga ke Britain dan Norway.Susulan kejadian itu, tiga lagi reaktor ditutup secara bergilir-gilir dengan terakhir pada tahun 2000. -AFP


Mesyuarat rundingan damai antara Rusia dan Ukraine akan diadakan di Istanbul

ISTANBUL, 28 Mac - Mesyuarat rundingan damai yang seterusnya antara Rusia dan Ukraine akan diadakan di Istanbul, Turki dan dipersetujui presiden Turki Recep Tayyip Erdogan dan rakan sejawatannya dari Rusia Vladimir Putin semalam.Erdogan dan Putin membincangkan perkembangan terkini dan proses rundingan damai krisis Rusia-Ukraine menerusi perbualan telefon, lapor Agensi Anadolu memetik kenyataan Kementerian Komunikasi Turki.Erdogan menegaskan keperluan gencatan senjata serta merta dan pemulihan keamanan antara Rusia dan Ukraine serta langkah menangani krisis kemanusiaan di rantau ini Turki akan terus memberikan sokongan kepada proses ini, kata Erdogan.Bagaimanapun, tiada tarikh khusus diberikan untuk sesi mesyuarat itu.Turki menjadi tumpuan dunia pada 10 Mac, berikutan negara itu menjadi tuan rumah kepada pertemuan peringkat tertinggi kedua-dua pihak membabitkan menteri luar Rusia dan Ukraine di bandar Antalya di selatan Turki, sejak krisis tercetus.

Turki mendapat pujian meluas atas usahanya menamatkan sengketa kedua-dua negara itu, berikutan negara itu menjalin hubungan mesra dengan Rusia dan Ukraine.Krisis Rusia-Ukraine mendapat tentangan antarabangsa dengan Kesatuan Eropah, Amerika Syarikat dan United Kingdom serta beberapa negara lain melaksanakan sekatan kewangan ke atas Moscow.Sekurang-kurangnya 1,119 orang awam terbunuh dan 1,790 yang lain cedera manakala lebih 3.82 juta melarikan diri ke negara jiran, menurut agensi pelarian Pertubuhan Bangsa-Bangsa Bersatu (PBB).


Daesh mengaku melakukan serangan di Israel, dua anggota polis terbunuh

(Lokasi kejadian di bandar Hadera pada 27 Mac 2022.  Polis mengesahkan dua mati, 6 cedera - 4 dibawa ke hospital dan 2 lagi dirawat di lokasi kejadian/AFP)

LUBNAN, 28 Mac- Kumpulan Daesh mengaku bertanggungjawab dalam serangan di utara Israel yang membunuh dua pegawai polis.

“Dua anggota polis negara Yahudi terbunuh dan beberapa lagi cedera dalam serangan melibatkan anggota komando, menurut kenyataan kumpulan militan Daesh, tindakan yang jarang berlaku dalam serangan seumpamanya di Israel.

Daesh mendakwa, dua anggotanya telah melepaskan tembakan pada Ahad di Herbert Samuel Street di bandar Hadera, utara Israel. Kumpulan itu mendakwa 10 lagi cedera dalam pertempuran susulan.

Menurut kumpulan perisikan SITE, ini adalah pertama kali sejak 2017, Daesh secara rasmi mengaku melakukan serangan di Israel.

Serangan berdarah itu berlaku tatkala empat Menteri Luar negara Arab dan Setiausaha Negara Amerika Syarikat mengadakan pertemuan dalam satu mesyuarat serantau, perkara yang belum pernah berlaku sebelum ini.

Dudu Boani, Timbalan Komando polis di wilayah itu berkata pelaku berjaya ditembak mati.

Kumpulan Daesh yang pernah menguasai banyak kawasan di Syria dan Iraq -- diisytiharkan tewas pada 23 Mac 2019.

Namun, serpihan kumpulan itu terus melalukan serangan di negara sasaran mereka, kebanyakannya sekutu Amerika Syarikat.

Awal bulan ini, Daesh mengesahkan kematian pemimpin mereka, Abu Ibrahim al-Qurashi dan menamakan Abu Hasan al-Hashemi al-Qurashi sebagai pengganti.

Pengumuman itu dibuat selepas sebulan ketua Daesh meninggal dunia dalam serbuan pasukan khas komando Amerika Syarikat di barat laut Syria.

Media antarabangsa melaporkan, operasi kumpulan komando di barat laut Syria itu pada awalnya tidak menyasarkan kumpulan Daesh, sebaliknya terhadap ahli kumpulan Al-Qaeda. -AFP


Berlian gergasi 'The Rock' pertama kali dipamerkan di Dubai

(Seorang kakitangan rumah lelong mempamerkan berlian gergasi yang digelar 'The Rock', di Dubai/AFP)

DUBAI, 28 Mac- Sebutir berlian gergasi dikenali sebagai ‘The Rock’ dipamerkan untuk pertama kali di Dubai pada Jumaat menjelang satu majlis lelongan di mana batu permata itu dianggar berupaya mencatatkan harga jualan mencecah AS$30 juta Berlian seberat 228.31 'carat' (45.662 gram) berbentuk buah pir itu dilombong dan dicanai di Afrika Selatan lebih 20 tahun lalu. Ia merupakan berlian putih paling besar pernah ditampilkan untuk lelongan, demikian menurut rumah lelongan Christie’s.Selepas membuat penampilan sulung di Dubai dari 26 hingga 29 Mac ini, The Rock akan berada di Taipei, New York dan seterusnya, Geneva di mana ia akan dilelong pada 11 Mei ini.“Asia Barat sentiasa menghargai kepentingan batu permata,” kata ketua antarabangsa Christie’s, Rahul Kadakia.

(Berlian gergasi dinamakan The Rock ditunjukkan pertama kalidi Dubai pada 25 Mac lalu/AFP)

Rekod lelongan sebelum ini untuk berlian tidak berwarna terbesar adalah permata seberat 163.41 carat (32.682 gram) yang dijual mencecah harga AS$33.7 juta (RM141.89 juta) pada November 2017, demikian menurut Christie’s. Pada awal tahun ini, Sotheby’s di London menjual Enigma yang merupakan berlian potong terbesar pernah dilelong dengan berat 555.55 carat (111.11 gram) pada harga AS$4.3 juta –AFP